“Андижон борай” дедим – боролмадим « Ўзбекистон Халқ Ҳаракати\n09 May 2013 - 8:50\nМонолог шаклида битилган тубандаги надоматнома дунёнинг ривожланган мамлакатларидан бирида ишлаб юрган муҳожир онага дохил. У айтди – биз оққа кўчирдик, холос.\nЯна бир уйқусиз кечам тонгга улашди. Қанийди қанотим бўлса, Андижонга елдек учиб борсам.\nЎғлим, арслоним, ўша суҳбатимиздан кейин уйқу менга ҳаром бўлди.\nСен – менинг кўкрак сутимни эмган бола СНБда ишлаш ниятингни айтганингдан кейин тинчим йўқолди. Қалбимни илон чаққандек, дарддан тўлғонаман.\nБу фикр сендан чиққанига сира ишонгим келмайди, болам. Мен сенинг бу ишингга рози эмасман, ниятингдан қайтмасанг, тириклайин гўрга кираман.\nАндижон қирғини, кўкрагидан ўқ еган эмизикли оналар, уч ойлик чақалоқнинг қонга беланган жасади ҳалигача кўз ўнгимда. Наҳотки, сен – менинг фарзандим шу қотиллар сафида хизмат қилишдан ор қилмайсан. Наҳотки, сен ўша мудҳиш кунларни шунчалик тез унутган бўлсанг?!”Қозонга яқин юрсанг, қораси юқади, ëмонга яқин юрсанг, яраси” дейди донолар.\n“Яхши пул топиб, иззат-икромда бўламан”, дединг. Ниманинг эвазига топасан буларни, ўғлим? Халқингга зулм эвазигами? Золим ҳукуматга хизмат қилибми? Сендан умидим шумиди?\nЎз юртимда иш тополмасам ҳам, аёл бошим билан бегона юртда ишлаб, сен ва укаларингни бировдан кам қилмай, бировнинг бир бурда нонига зориқтирмаяпман.\nАгар нонсиз қолиб кетсам ҳам, ҳеч қачон бу чиркин тизимга хизмат қилмасдим. Йигитлик ғуруринг, ор-номусингни неча пулга сотдинг, ўғлим?\nЎзбекистонимизни оламга ёмонотлиқ қилган, юзини ерга қаратган шу тизим ва унинг “қулоқлари” эмасми?\nҚанийди қанотим бўлса. Андижонга учиб борсам…\nМен бугун Андижонга кетишим керак, сени бу оқибатсиз йўлдан қайтаришим керак.\nҲа, ҳозир, ҳозироқ билет оламану, бирпасда ёнингда бўламан. Гўдаклигингда бағримга босганимдек, бағримга қаттиқ босаман сени, “қайт, арслоним, йўлингдан қайт!” дейман, ялинаман, ёлвораман…\n“Йиллаб қишлоғингни кўрмасанг ҳам, Россияда мардикор бўл”, дейман. Мен бундай дейишга уялмайман, чунки ўзга юртда хўрланиб топган пулинг, ўз юртингда ака-уканг, опа-синглингни ноҳақ зиндонга тиқиб топган пулингдан минг карра ҳалолдир, ўғлим!\nЎз юртингда қолиб, ўзингникига зулм қилгандан, ўзга юртда Ватанни соғиниб, ватангадо бўлганинг яхши менга, ўғлим. Билсанг агар, бунда ҳикмат бор. Мен сени ватанда туғибману, мурғак қалбингда ватанпарварлик туйғусини уйғота олмабман. Эзгу ниятли қилиб тарбиялаш уддасидан чиқмабман.\nЙўқ, мен бугун Андижонга боролмайман. Кетсам, бу ердаги ишимдан айриламан. Унда янаям ёмонроқ бўлади ҳолимиз, эртанги кунга ҳадик билан яшаймиз. Бугун Андижонга боролмайман мен.\nБу юртларда қора сочим оқарди, гул юзимга ажинлар тушди, ўғлим. Мен қаерда адашдим, қаерда тойди менинг оёғим?\nЭй яхшилар, не-не орзулар билан улғайтирган боламни аждаҳонинг комига ташлаб қўйдимми мен?\n…ҳа, бу менинг айбим, менинг. “Пул топаман, нон топаман”, деб болаларимга меҳримни бера олмадим, одамгарчилик ва меҳр-оқибатда уларга ўрнак бўла олмадим. Узоқ ўлкалардан ҳиссиз салому, тўрт чақа пул билан овунтирдим мен уларни.\nВужудим ёнаяпти, Андижонга боролмайман бугун, эсиз ўтган умр…


Фарғоналиклар ҳукуматга садоқат ҳақида кафолат бермоқда\nКафолат хатига қўл қўйган ҳар бир фуқаро¸ эндиликда ўз уйига кимнинг кириб чиққанию дастурхонига кимни таклиф қилганига қадар хавфсизлик хизматига ўзи хабар бериши лозим.\nБундай тилхатларга мажбуран қўл қўйдирилаëтган фарғоналиклар қурол-яроғ сақламаслик, бегона одамларни ўз уйига киритмаслик¸ ҳукуматга қарши ташвиқотларни эшитмаслик каби мажбуриятларни ўз зиммасига олмоқда.\nАйни кўринишдаги тилхатга имзо чеккан фарғоналик ҳуқуқ фаоли Аҳмаджон Маумаровга кўра, нусхаси кўпайтирилган тайёр ҳолдаги ушбу тилхатлар “Кафолат хати” деб номланган.\n- Шахсан менинг хонадонимга келишиб тилхатга қўл қўйдиришди. Мен ҳеч қандай жиноятчи сифатида рўйхатда турмайман. Бизнинг участканинг бошлиғи ва яна битта майор келиб¸ кафолат хати беришди. Унда маҳалла комитети¸ посбон тасдиқлайман бу кишидан кафолат олишга¸ дейилади. Тилхатда “Мен уйимга бегона одамни қўймайман. Ҳар хил ҳукуматга қарши олиб бориладиган агитацион варақаларни ўқимайман. Қурол-яроғ қўймайман¸ наркотик моддалари сақламайман” деб ëзилган. Мен унга қўл қўйиб бераяпман¸ улар уни кафолатлашаяпти. Бундан ташқари сиз билан биз шахсан суҳбат ўтказаëтганимизни тасвирга олиб қўйишимиз керак¸ деб ҳаттоки телефонда суратларгача олишди. Шунақа қилиб кафолат хати ëздириб юришибди, дейди ҳуқуқ фаоли.\nАҳмаджон Мадумаровга кўра, у яшайдиган ҳудудда ушбу тилхатлар, асосан, ҳукуматга мухолиф фикрда бўлган шахслар, сиёсий маҳбусларнинг яқинлари ва диндорларга нисбатан мўлжалланган.\n- 159-модда билан қамалганлар асосан¸ диндор одамлар, ҳукуматнинг оппозициясида турган одамлардан олаяпти. Олдин фақатгина қамоқхонадан қайтган ва Ҳизбут-Таҳрир ëки ваҳҳобий қилиб рўйхатга олинганганлардан тушунтириш хати олишарди. Ҳозирги тилхат бу печат қилинган¸ жимжимадор қилиб ëзилган. Менинг кўрганим шу Марғилон шаҳар мелисасининг бошлиғи тасдиқлайман деган шунақа тайёр хат, дейди Аҳмаджон Мадумаров.\nФарғоналик бошқа бир ҳуқуқ фаоли Абдусалом Эргашев эса мазкур “кафолат хати”га оммавий равишда барча аҳолининг имзо қўйдириш ҳолати кузатилганини айтади.\n- Фарғона шаҳридаги бир неча кўп қаватли бинолар домкомлари шу домда яшайдиган аҳолидан қандайдир тилхат олаëтганига гувоҳ бўлдим. "Кафолат хати" деб ëзилган эди. Мен ўзим қизиқиб кўрсам¸ ўша хатда “Нотаниш бегона одамни уйимга қўймайман. Бизнинг яшаш жойимизда шубҳали бегона одам кўзга ташланадиган бўлса¸ бу ҳақда хабар бераман” деган кафолат хати экан, дейди ҳуқуқ фаоли.\nОзодликка маълум бўлишича, айни кўринишдаги тилхатлар Қирғизистондаги 6-7 апрел воқеаларидан сўнг пайдо бўлган.\nАбдусалом Эргашевга кўра, ҳукумат раҳбарлари Қирғизистон воқеаларида қатнашган қуролли кишиларнинг Ўзбекистон ҳудудига ўтиб келишидан хавотир олиб, айни тадбирни ўйлаб топишган.\n- Мен қизиқиб кўрганимда айтишдики¸ Қирғизистон воқеаларида роса авж олган бир пайтда Қирғизистон президенти Бакиев бир неча юз нафар қуролланган қўриқчилари билан Жалолободга келган. Жалолободдан кейин Бакиев ўзи яқинлари билан қочиб кетгандан кейин унинг қўриқчиларининг тақдири номаълум бўлиб қолди. Менимча¸ Ўзбекистон ҳуқуқ-тартибот органлари мана шу қўшни мамлакатда назоратдан четда қолган қуролланган шахслар кўпайиб кетганидан бизга ўтиб қолмасин¸ деб диққатини оширди шекилли. Мен сўраганимда ҳам мана шунақа деб тушунтиришди менга, дейди Абдусалом Эргашев.\nФарғоналик ўқитувчи Шукуржон аканинг Озодликка хабар қилишича, айнан Қирғизистон воқеаларидан кейин айрим мактабларда ҳам ўқувчиларнинг ота-оналаридан тилхат ёздириб олиш амалиёти қўлланилаяпти.\n- Бу ерда энди “огоҳ бўлинглар” дегандай қилишиб¸ ëздиришаяпти. Болаларни¸ юқори синфларни масжидларга жўнатмайсизлар деган мазмунда. Энди мактаб раҳбарларини чақиришиб¸ ҳокимиятдами қаердадир йиғилиш қилишиб¸ буюришганда буларга. “Бориб коллективга етказасан. Ўқитувчилар¸ синф раҳбарлари¸ тарбиячилар ўқувчиларни¸ айниқса¸ юқори синф ўқувчиларини бозорларга¸ масжидларга яқинлашмаслигини таъминлайсизлар” деган. Бунинг учун ота-оналар билан бевосита мулоқотда бўлиб кафолат хати ëздириб олаяпти. Ҳайрон қолаяпман. Олдин ким биландир олди-сотти қилинса тилхат ёздирилар эди. Энди эса... Ҳозир Ўзбекистонда Қирғизистон инқилобидан кейин аҳвол жуда чатоқлашган. Раҳбарларимиз оëғи куйган товуқдай бўлиб қолган. Жуда қўрқишади. Шунга ҳар хил нарсаларни ўйлаб топишаяпти булар, дейди фарғоналик ўқитувчи.\nМустақил манбаларнинг Озодликка маълум қилишларича, “кафолат хати” тадбири маҳаллий ҳуқуқ-тартибот идоралари билан маҳалла қўмиталари ҳамкорлигида йўлга қўйилган.\nФарғона шаҳар маҳалла қўмиталаридан бирининг ходими айни тадбир ҳақиқатдан ҳам Қирғизистон воқеаларидан кейин амалга оширилаётганини тан олди.\nСуҳбатдошнинг айтишича, Ўзбекистон фуқароларининг аксар кўпчилиги ўз бурч ва мажбуриятларига бепарво бўлиши инобатга олиниб, “кафолат хати” орқали уларни огоҳликка чорлаш ва ҳукумат ва ватанга содиқлигини кафолатлаш мақсад қилинган.


Toshiba уй электр жиҳозлари ишлаб чиқарувчи бўлимини Хитойнинг Midea компаниясига сотади\n17:51 / 05.04.2016\nЯпониянинг Toshiba концерни хўжалик техникалари ишлаб чиқарувчи бўлимининг 80,1 фоиз акцияларини 473 миллион доллар эвазига Хитойнинг кондиционер ва музлатгичлар ишлаб чиқарувчи Midea компаниясига сотмоқда. Бу ҳақда Toshiba концерни тарқатган баёнотда хабар қилинди.\nИмзоланган битимга кўра, Toshiba Lifestyle Products & Services Corporation (TLSC, Toshiba Home Appliances номи билан ҳам машҳур)нинг 80 фоиз акциясига Хитой компанияси эгалик қилади. Унинг баҳоси 53,7 млрд япон иенга яқин маблағни ташкил этади. Битим кучга кириши учун монополияга қарши идоралар келишувни маъқуллашлари лозим. Toshiba ва Midea акционерларининг розилиги талаб этилмайди.\nАкциялар билан бирга Midea Toshiba брендидан хўжалик техникалари ишлаб чиқишда 40 йил давомида фойдаланиш ва 5 мингдан ортиқ интеллектуал мулкка бўлган ҳуқуқини ҳам қўлга киритади.\n19,9 фоиз акцияларни ўзида сақлаб қолувчи TLSC гуруҳи йирик ўлчамли хўжалик техникалари (музлатгичлар, кир ювиш машиналари, чангютгичлар, ва бошқалар)ни Toshiba бренди остида ишлаб чиқариш ва сотиш ҳуқуқини ўзида сақлаб қолади.\nШу йилнинг март ойида эса, Nikkei нашри япон концернига доир бошқа бир хабарни чоп этган эди. Унга кўра, Япониянинг Canon компанияси Toshiba`нинг тиббиёт ускуналари ишлаб чиқарувчи бўлимини харид қилиши мумкинлиги хабар қилинганди. Савдо битими 700 млрд(6,21 млрд доллар) иенни ташкил этиши айтилганди.


Ўзбекистонда ҳаво ҳарорати пасайиши кутилмоқда - 05.10.2020, Sputnik Ўзбекистон\nЭртага республикага Урал ҳудудидан қуруқ, аммо совуқ оқим кириши кутилмоқда. Республика бўйича айрим жойларда шамолнинг тезлиги ошади. 05.10.2020, Sputnik Ўзбекистон\nЭртага республикага Урал ҳудудидан қуруқ, аммо совуқ оқим кириши кутилмоқда. Республика бўйича айрим жойларда шамолнинг тезлиги ошади.\nТОШКЕНТ, 5 окт — Sputnik. Ўзгидромет ҳафталик об-ҳаво маълумотини эълон қилди.\n5 октябрь куни Ўзбекистонда об-ҳаво кам булутли ва очиқ бўлади, ҳарорат иқлимий меъёрлардан бироз паст бўлиб 20-25 даражани ташкил қилади.\nКечқурун мамлакат ҳудудининг катта қисмида булутлилик ортиб, республиканинг шимоли-ғарбий туманларида шамол кучайиб 15-20 м/с гача тезликда эсади.\nЭртага республикага Урал ҳудудидан қуруқ, аммо совуқ оқим кириши кутилмоқда. Республика бўйича айрим жойларда шамолнинг тезлиги ошади. Тунда ҳали илиқ, 7-12 даража атрофида бўлади, кундузи эса совуқ кириши сабабли ҳарорат 15-20 даражагача пасаяди, бу кўрсаткич кун меъёридан 4-6 даражага пастдир. Тоғолди ва тоғли ҳудудларда айрим жойларга ёмғир ёғиши мумкин.


Мирзиёев “Ўзбекистон темир йўллари” раҳбарига: “Бор десанг, бор бўласан, йўқ десанг, ўзинг ҳам йўқ бўласан” | Qalampir.uz\nМирзиёев “Ўзбекистон темир йўллари” раҳбарига: “Бор десанг, бор бўласан, йўқ десанг, ўзинг ҳам йўқ бўласан”\nЖамият\t20 Август 14:26 18584\nЎзбекистон Президенти Шавкат Мирзиёев тадбиркорлар билан бўлиб ўтаётган очиқ мулоқот тадбирида темир йўл монополияси ҳақида фикр билдирди.\nМаълум бўлишича, Транспорт вазирлиги келгуси йилдан ҳар бир хизматнинг таннархи ва таркибини кенг жамоатчиликка эълон қилиб боради.\n“Ҳосиловга (Ҳусниддин Ҳосилов "Ўзбекистон темир йўллари" АЖ бошқарув раиси) ўхшаган каттаконлар дунёқарашини ўзгартирмаса ўзини ўзгартираман. Атрофингда ёшлар. Сенам уларга мослашмасанг, ўрнингга ёшларни қўяман. Бизда темирйўл ҳамма нарсага йўқ дейди. Бор десанг бор бўласан, йўқ десанг, ўзинг ҳам йўқ бўласан”, дейди Шавкат Мирзиёев.\nПрезидент темирйўл Ўзбекистонда монопол ташкилот эканини алоҳида таъкидлаб, бу соҳанинг ҳам ўзгартирилиши, ислоҳ қилиниши муҳимлигини айтди ва бунда Германия тажрибасини қўллаш бўйича ўзи бош бўлганини қўшимча қилди. Давлат раҳбари Ҳосиловга хусусий ташувчиларни чақириш вазифасини юклади. Бусиз темирйўл соҳасида катта ўзгариш бўлмаслигини алоҳида урғулади.\nтемирйўл соҳасидаги монополияга тўхталиб, ички ва ташқи темир йўл тарифлари ўртасида катта фарқ борлигини таъкидлади.\n“Темирйўл монополиясини босқичма босқич ўзгартирамиз. “Полвонтош” (Сурхондарё), “Афросиёб парранда” (Самарқанд) корхоналари раҳбарлари ички ва ташқи темир йўл тарифлари ўртасида катта фарқ борлиги, яъни халқаро ташувлар нархи анча юқорилигини билдирганлар.\nШу боис, Транспорт вазирлиги Молия вазирлиги ва Монополия қўмитаси билан бирга 2 ой муддатда темир йўл тарифларини қайта кўриб чиқсин. Бунда тадбиркорларга ўзимизда ишлаб чиқарилмайдиган хомашё импорти учун амалдаги тарифлар камида 25 фоиз арзон бўлиши керак. Транспорт вазирлиги келгуси йил 1 январдан бошлаб, ҳар бир хизматнинг таннархи ва унинг таркибини кенг жамоатчиликка эълон қилиб боради”, деди Президент.\nҚайд этилишича, темир йўл соҳасида келгуси 5 йил учун 7 мингдан зиёд юк вагонларига эҳтиёж мавжуд. Бу муаммони давлат томонидан эмас, балки худди электр энергияси ёки цемент ишлаб чиқаришга ўхшаб фақат ва фақат хусусий секторни жалб қилиш орқали ижобий ҳал қилиш мумкин.\n“Шунинг учун келгуси йилда ўз вагони ва контейнерига эга бўлган хусусий логистика операторлари фаолияти йўлга қўйилади ва тарифлар иккига ажратилади. Бунда, давлат томонидан фақатгина темир йўл инфратузилмаси ҳамда локомотив хизматлари тартибга солинади, юк вагонлари хизмати эса бозор тамойиллари асосида ташкил қилинади”, дея таъкидлади Шавкат Мирзиёев.\n20 Сентябрь 18:17 53822\n20 Сентябрь 13:55 43271\n19 Сентябрь 11:57 40303\n19 Сентябрь 18:13 38334\n19 Сентябрь 16:53 26100


Тамаки чекишдан ўлаётганлар сони 2030 йилда 8 миллион одамга етади\n26 июн 2022, Тошкент вақти: 19:09\nТамаки чекиш жаҳон иқтисодиётига ҳар йили 1 триллион доллар зиён келтирмоқда ва 2030 йилга келиб бу зарарли иллатдан ўлаётганлар сони бугунгига қараганда кўпаяди.\nЖаҳон соғлиқни сақлаш ташкилоти ва АҚШ миллий онкология институти ўткизган тадқикот натижасида мана шундай хулосага келинди.\nСешанба куни эълон қилинган тадқиқотда айтилишича, иқтисодиётга келтирилаётган зарар тамаки маҳсулотларига жорий қилинган акциз даромадидан бир неча баробарга кўпроқдир. Масалан, 2013-2914 йилда тамаки акцизидан жаҳон давлатлари 269 миллиард доллар даромад кўрган.\n“Ҳозирда тамаки маҳсулотлари билан боғлиқ ўлимлар сони йилига 6 миллионни ташкил этаётган бўлса, 2030 йилга келиб бу рақам 8 миллионга етади. Бу ўлимларнинг 80 фоизи кам ва ўртача даромадга эга маамлакатларда юз беради”, дейилади ҳисоботда.


Украина собиқ президенти Янукович сиртдан қамоққа олинди\n29 октябр 2020, Тошкент вақти: 18:47\nЯнукович ва унинг ака-укалари уйидан мусодара қилинган буюмлар кўргазмаси.\nКиевнинг Печер туман суди Украина собиқ президенти Виктор Януковични сиртдан икки ойга қамоққа олиш тўғрисида қарор чиқарди. Януковичнинг адвокати Виталий Сердюк қарор устидан юқори суд инстанциясига шикоят киритишини билдирди.\nХабарларда айтилишича, Януковичга нисбатан ҳокимиятни узурпация қилиш айблови билан очилган жиноят иши доирасида мана шундай қарор қабул қилинган..\nПрокурор Александр Супруннинг айтишича, тергов мазкур иш доирасида Янукович Россия ҳудудида яшириниб юрганини исботлаган.\nПечер туман судида Янукович билан боғлиқ яна бир иш ҳам кўриб чиқилмоқда. Бу иш 2014 йилнинг 18-20 февралида юз берган воқеалар асосида қўзғатилган. Ўшанда Евромайдон деб ном олган намойишлар пайтида норозилар ва полиция ўртасида энг катта тўқнашув содир этилган эди.\nМазкур тўқнашувдан сўнг Янукович Украинадан қочган ва Киевда ҳокимият алмашган. Орадан кўп ўтмай Россия Қримни босиб олган. Украина шарқида эса айирмачи ҳудудлар Россия қўллови остида исён кўтарди. НАТО ушбу воқеалар ортидан Россияни расман агрессор сифатида эълон қилган.


Фармон Тошев: "Вазирлар қараши қачон ўзгаради?" - zarnews.uz\nФармон Тошев: "Вазирлар қараши қачон ўзгаради?"\nОшкораликка интилганимиз сари ҳаётимиздаги иллатлар биз истасак-истамасак, кўзга ташланиб қоляпти. Йиллар давомида камчиликларимизни яширишга, «катта»лар олдида гап эшитмасликка ўрганиб қолганимиз яна оёғимизга тушов бўляпти.\nВилоят, туман ва шаҳар миқёсидаги нашрлар у ёки бу соҳадаги камчиликни кўтариб чиқса, маҳаллий раҳбарлар унчалик эътибор бермайди. Фақат «Биздан бошқа ҳам танқид қиладиганларингиз борми?», деб хафа бўлишади, холос. Аммо шу танқид республика миқёсида ёки «Озодлик» минбаридан эълон қилинса, раҳбарман дегани талвасага тушиб қолади. Яна ўша гап:\n- Шу ҳолатни ёзиш шартмиди, ўзимизга айтсангиз, тўғрилаб қўярдик… Вазирим «еб ташлади», мажлисда ердан олиб ерга урди.\n- Биз бу мақолани муаммо сабабини ҳамма билсин, айбдорлар ўз масъулиятини ҳис қилсин, бундай ҳолат бошқа ерларда ҳам такрорланмаслиги учун берганмиз…\n- Биламан, аммо бу фикрингизни вазирликдагилар тушунмайди, уларга ҳам тепадагилар иддао қилса керак. Шу битта мақолангиздаги камчиликни оқлаш, ёпиш учун не ишларни қилмаймиз. Акс ҳолда бизни ҳам ишдан олиб қутулишади, аммо муаммо қолаверади…\nҲеч ким ўзидан хавфсирамасин, хоҳлаган вилоятда, хоҳлаган ташкилот раҳбари билан суҳбатлашсангиз, шу гапни айтади.\nМени доимо бир савол қийнайди: нега вазирликлар ўз соҳасидан бериладиган танқидий мулоҳазани бунча оғир қабул қилади? Ахир жамоатчилик, хусусан, оммавий ахборот воситалари ходимлари ёрдамида соҳадаги камчиликларни тугатишдан, энг аввало, улар манфаатдор эмасми? Бирор вилоятда аниқланган камчилик, масъулиятсизлик баҳонасида ўша ҳолатни барча минтақаларда пухта ўрганиш ўзларига обрў келтирмайдими?\nМавжуд иллатларни хаспўшлаш, бир-иккита тадбир орқали кўзга ташланиш билан узоққа бориб бўлмайди. Ҳеч бўлмаса давлатимиз раҳбаридан ибрат олайлик. У киши қўйинглар, халқаро ҳамжамият билмасин, демаяпти. Аксинча, ислоҳотларга тўғаноқ бўлаётган иллатларни аниқлаб, жамоатчилик ёрдамида бартараф этиш чораларини кўряпти.\nЭҳтимол, ўз соҳасидаги жиддий муаммоларни таҳлил қилган, жўяли таклифлар айтган жамоатчилик вакилларини рағбатлантириш ҳақида ўйлаб кўрарсизлар…\nХуллас, сизларга кўп нарса боғлиқ…


Мустабид ҳукмдор ва муташаббус мулланинг “модел”лари « Ўзбекистон Халқ Ҳаракати\nМустабид ҳукмдор ва муташаббус мулланинг “модел”лари\n17 October 2014 - 18:00\n…Андижонликларнинг бошига мусибат тоғини ағдарган нарса, уларнинг ишбилармонликлари, бошлаган ишларининг – “ўзбек модели”дан ҳар соҳада устин эканлиги эди. Уларнинг бу жиҳатлари дунё “эътироф” этган “ўзбек модели”нинг қуруқ бир чўпчакдан иборат эканлигини оммага намойиш эта туриб, яъни унинг ижодкори Каримовнинг “Қундуз бобо” эртагидаги Қундуз бободан фарқланадиган жойи йўқлигини бутун Ўзбекистонга билдириб қўйиши, жорий ҳукуматнинг илдизига болта урарди. Ўзбекистоннинг буюк келажаги хусусидаги Каримов иддаоларини пучга чиқариб, унинг айтганларининг барчаси, президентлик курсисини сақлаб қолиш йўлидаги ёлғон-яшриқлар эканини очиқларди.\nТараққиётга ўзга йўл орқали эришиш мумкинлигини пайқаган бошқаларнинг, андижонликлар ташаббусини қўллаб-қувватлаб, енг шимариб ишга киришиши – халқнинг ёппасига ғафлат уйқусидан уйғонишига сабаб бўларди. Мустақиллик бедодликларидан тинкаси қуриган ҳалқ шунақа бир ташаббусга чанқоқ экан, бундай хатарли ишга асло бепарво қараб бўлмасди. Жилов қўлдан чиқса, оқибатлари нима билан якун топишини Каримов яхши англарди. Уни, “Қундуз бобо” деб, атайдиган андижонликларнинг ишнинг бу томонини эътибордан соқит қилганлари, уларнинг ўқлар ёмғирига тутилишларига сабаб бўлди. Бу Каримовни хавф-хатардан осон қутултиргани каби халқнинг озодлик учун курашини бир неча йиллар ортга суриб юборди.\nЖорий ҳукуматнинг битта Каримовни, деб, андижонликларни қирғинбаротга учратиши, бутун халқнинг юрагига қўрқув солиб, юрт ичидаги кўзи очиқ зиёлиларнинг дамини ичига туширди.\nБир оддий мулла Акрам Йўлдошнинг иқтисоддаги “ўзбек модели” бутун Каримов каби юзта иқтисодчи яратган моделдан афзаллиги ўзидан бошқани эшитмайдиган президентга ёқмади. У ўзини камситилган ҳисоблаб, қаттиқ ғазабга келди.\nОддий халқ орасидан майдонга отилиб чиққан бир ҳовуч тиниб-тинчимас тадбиркорларнинг бу жиҳатларини жиноят ҳисоблб, ўзларини отувга ҳукм қилиш нақадар тубан сиёсат!\nДавлат бошида узоқ туриб, сурункасига жиноят содир этиш озодлиги уни адолат мезонига, халқнинг ўз-ўзини бошқариш тизимига тупуришга олиб келди.\nУни саросимага солган нарса рўкач қилинаётгани каби терроризм, ваҳобийлик, ҳизбу таҳрир ёки мутаассибликлар эмас эди.\nТўғри, Акрам Йўлдош ва унинг атрофидагиларнинг диний қарашларида бироз бўлсин, мутаассиблик йўқ, деб бўлмасди. Аммо, уларни мутаассиб қилган кимса ҳам, исломнинг кучайиб кетишидан бир умр хавотир олиб яшайдиган Каримов эди.\nДин ҳақида оғиз кўпиртириб, амалда динга тиш-тирноғи билан қарши Каримов, мактаблар ва олий ўқув юртларида бошланғич диний таълимга йўл бермагани каби ислом ҳақидаги ҳақиқатларни ҳам оммага бузмасдан етказишга монелик кўрсатарди. У ҳамманинг исломга унинг кўзи билан боқишини хоҳларди. Унинг қарашлари исломни бузиб кўрсатгани етмаганидек, ботинан одамларни Аллоҳ ҳукмларидан чалғитиб, уларни иккиюзламачилик, мунофиқлик каби исломда кескин қораланадиган иллатлар орттиришга ундарди.\nАкрам Йўлдош ва унинг атрофидагиларнинг мутаассиблиги, Каримовнинг иқтисодий уқувсизлигини била туриб, унинг дин ҳақидаги сафсаталарига ишонганида эди. Улар унга ҳеч бир масалада ишониб бўлмаслигини сўзларида айтганлари билан ички бир ҳиссиётлари алдовига кириб, ундан умидвор бўлардилар. Уларда, етишган мусулмонларга хос ҳушёрлик, қаътият ва воқеа-ҳодисаларни таҳлил этиш салоҳияти етарли эмас эди. Ўзбекнинг асрлар бўйи ихтиёрини қўлидан олиб келган бу каби иллатларга барҳам бериб ўртага чиқилганда эди,\nКаримов андижонликларни эмас, андижонликлар мустабид Каримов бошлиқ ҳукуматни ағдариб, ўзбек халқининг озодлигини қўлга киритишига сабабчи бўлардилар. Улар дукчи Эшон каби ота-боболар хатоларини такрорлаганлари учун ҳам, балонинг ўқига дучор бўлдилар. Қисматга айланган отамерос қусурлар, бизларни яна бир марта истибдод қаршисида тиз чўкишга мажбурлади.\nМатематика ўқитувчиси бўлган Акрам Йўлдош бошлаган ташаббус, у қамалганда ҳам тўхтамади. У бошлаган иш тўхтамаганига, атрофидагиларнинг тарқаб кетмаганига сабаб, одамларга ҳалол меҳнат билан бойлик орттириш имкони берилганида эди. Улар ихтиёрий равишда, тер тўкиб ишлаб, ҳар бирлари ўз имкониятлари даражасида пул топаётганларидан миннатдор эдилар.\nФуқаронинг нафақат қўл-оёғи, онгги ва шуури ҳам кишанланган бир ўлкада, бу каби биринчи қарашда кўзга ташланмайдиган ўзгаришнинг силсиласи, Каримов учун ўзга юртларда рўй бераётган инқилобий ур-йиқитлардан кам эмас эди. Халқнинг кичик бир бўлаги бўлган акрамчиларнинг бир мушт бўлиб, бир ёқадан бош чиқариб ҳамкорликка йўл очаётганлари, миллатга руҳиятини чархлаб, тафаккур этиш – идрок қилиш салоҳиятини берарди.\nМустақиллик бошини сарак-сарак этиб қўйган ночор халқ, мантиқ билан ишга киришса, оқиллик турмуш-тарзларини безай бошлаган одамларнинг муаммолари кескин камайиб, ҳаётлари мазмун, маъно ва моҳият касб этарди. Улар ҳурликни ва озодликни ташқаридан эмас, ичларидан излай бошлардилар. Яъни, улар барча кўргуликлар сабабчиси бўлмиш руҳиятларига асрлар асносида ёпишиб олган жаҳолатга қарши бош кўтарардилар – ҳақиқий жиҳод бошланарди.\nИштиҳод байроғи остида бошланган жиҳод, эл-юртни бирлаштирмасдан қолмасди. Меҳнатни тўғри ташкил қилиш ва бойликларни тўғри истифода қилиш, одамлар ўртасидаги биродарлик туйғуларини таъминларди. Сўзлар бежалган, фикрлар ҳар жойдан йиғиб, чархланган бўлмасин, меҳнат тўғри ташкил этилмаган, одамлардаги қобилият тўғри баҳоланмаган маконларда ҳеч қачон рўшнолик юз бермаслигини, Каримов ва у бошлиқ ҳукумат ўз тажрибасидан яхши англарди. Пировардида, шунчаки чуқур ўйланмай бошланган бир ишнинг, адолат тантанаси билан якун топишини ҳам, улар яхши билар эдилар. Жиҳоднинг энг хайрлиси ва энг мураккаби бўлган бундай жиҳоднинг изсиз кетмаслиги, аён бир ҳақиқат эди.\nЭркин меҳнат роҳати ва илҳоми туфайли, одамларнинг сийратларида ҳам, суратларида ҳам зийраклик ва ҳушёрлик пайдо бўларди. Шундай бўлгач, эрта бир кун уларнинг ҳурлик ва озодлик таъмини сезиб қолмасликлари мумкин эмас эди. Бу, оддий бир андижонликнинг Каримов ўтирган жаҳолат дарахтини арралай бошлаганини билдирарди.\nМустабид тузум дарров илғаган бу нарсани, на Акрам Йўлдош, на унинг атрофидагилар илғарди. Улар ўзлари билмаган ҳолларида қутурган арслоннинг оғзидаги луқмасини олаётганларидан бехабар эдилар. Ёхуд энди этак-чечак бўлаётган чақолоқ каби чаённи чангаллаётганини, ўшанда улар билмаган эдилар. Уларнинг ниятлари қанчалар холис ва шаффоф бўлмасин, бу нарса Каримов тутган аросат йўлига тамоман зид эди.\nБу ҳолат билан одамларни муттаҳамга айлантиришнинг, тили қисиқ қилиб қўйишнинг иложи йўқ эди. Одамлар севимли ишларига меҳр-муҳаббат билан куч сарфлаб, топганларини оёқ узатиб ҳазм қилсалар, ичларидаги бир неча асрлик қурқув асоратидан қутулардилар. Бир тишлам нон, дея, бошларини дуч келган ковакка тиқишга ҳожат қолмагач, улар ўзларининг кимликлари, қадр-қимматлари хусусида ўйлаб қолардилар. Улар шу чоққача ўзларини гўрга тиқиб келган хиёнатларга, субутсизлик ва тубанликларга қарши бош кўтарар эдилар…


2020 йилнинг 1 апрелидан бошлаб жорий этиладиган янги намунадаги акциз марка\n13353 Министерство финансов Республики Узбекистан 04/02/2020 19/02/2020 1\nАлкоголь ва тамаки маҳсулотларига янги намунадаги акциз маркалари жорий этиш тўғрисида\nЎзбекистон Республикаси Президентининг “Алкоголли маҳсулотларни ишлаб чиқариш ва сотиш самарадорлигини оширишга доир қўшимча\nчора-тадбирлар тўғрисида” 2006 йил 7 ноябрдаги ПҚ-505-сон қарорига мувофиқ ҳамда алкоголь ва тамаки маҳсулотлари ноқонуний ишлаб чиқарилиши ва сотилишига йўл қўймаслик юзасидан назоратни янада кучайтириш мақсадида Вазирлар Маҳкамаси қарор қилади:\n1. 2020 йил 1 апрелдан бошлаб алкоголь ва тамаки маҳсулотларига янги намунадаги акциз маркалари жорий этилсин.\nЎзбекистон Республикасида ишлаб чиқариладиган ва унинг ҳудудига олиб кириладиган алкоголь ва тамаки маҳсулотларига янги намунадаги акциз маркалари намуналари ва тавсифлари иловага мувофиқ тасдиқлансин.\n2. Белгилансинки, эски намунадаги акциз маркалари билан маркаланган ҳамда улгуржи ва чакана савдо тармоғидаги алкоголь ва тамаки маҳсулотлари янги намунадаги акциз маркалари жорий этилган кундан бошлаб тўққиз ой ўтгач маркаланмаган деб ҳисобланади ва белгиланган тартибда олиб қўйилади.\n3. Ўзбекистон Республикаси Давлат солиқ қўмитаси ва Давлат божхона қўмитаси 2021 йил 1 январдан бошлаб эски намунадаги акциз маркалари билан маркаланган алкоголь ва тамаки маҳсулотларини аниқлаш, уларнинг олиб кирилиши, ишлаб чиқарилиши ҳамда улгуржи ва чакана савдо тармоғида сотилишининг олдини олиш, шунингдек ушбу маҳсулотларни белгиланган тартибда олиб қўйиш чора-тадбирларини кўрсинлар.\n4. Ўзбекистон Республикаси Давлат божхона қўмитаси янги намунадаги акциз маркалари жорий этилиши тўғрисидаги ахборотни алкоголь ва тамаки маҳсулотларини импорт қилувчилар эътиборига етказсин.\nянги намунадаги акциз маркалари жорий этилиши тўғрисидаги ахборотни алкоголь ва тамаки маҳсулотлари ишлаб чиқарувчилар ва савдо ташкилотлари эътиборига етказсинлар;\n6. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари – молия вазири Д.А. Кучкаров зиммасига юклансин.\n2020 йил “___”________даги ___-сон қарорига\n2020 йилнинг 1 апрелидан бошлаб жорий этиладиган янги намунадаги\nалкоголь маҳсулотлари акциз маркаларининг\nЎзбекистон Республикаси акциз маркалари 160х18 мм ўлчовда бўлиб, горизонтал ҳолатда жойлашган.\nАкциз марканинг чап томонида метоллограф босма усулида бинафша рангида босилган нақшинкор безак мавжуд.\nНақшинкор безакнинг ўнг томонида «O’ZBEKISTON AKSIZ MARKASI» сўзи вертикал кўринишда чоп этилган.\n«O’ZBEKISTON AKSIZ MARKASI» сўзининг ўнг томонида кумуш рангли тасвир ифодаланган. Кумуш рангли тасвир устида «2020» аббревиатураси бўёқсиз металлограф босма усулида тасвирланган.\nКумуш рангли тасвирнинг ўнг томонида «UZB» аббревиатураси жойлаштирилган.\nАкциз марканинг марказида QR-CODE жойлашган бўлиб, у ўз ичига маҳсулотни ишлаб чиқарган завод номи, алкоголь ичимлиги номи, завод коди, алкоголь ичимлиги ҳажми, акциз марканинг серия рақамлари ва индивидуал рақам маълумотлари киритилган.\nQR-CODE нинг ўнг тарафидаги оқ қисмининг периметри бўйлаб жойлашган микроматн – кўп марта катталаштирилганда кўринадиган матн, такрорланувчи «UZBEKISTAN» сўз бирикмаси кўринишида мавжуд.\nАкциз марканинг марказидан ўнг тарафида маҳсулот номи, серия рақамлари ва маҳсулот ҳажми ифодаланган.\nМаҳсулот номининг ўнг томонида кўриш бурчаги рангини ўзгарганда ўз рангини ўзгартирадиган, “АНТИСТОКС” ҳусусиятига эга иридисцент бўёғида трафарет босма усулида тасвир тушурилган бўлиб тасвир устида «DSN» ва «UZB» аббревиатуралари мавжуд.\nАкциз марканинг ўнг томонида ишлаб чиқарувчининг код рақамлари «O’Z20…» ёки «IM20…» ифодаланган.\nИшлаб чиқарувчининг код рақамларининг чап тарафида ишлаб чиқарувчи заводнинг логотипи жойлашган.\nтамаки маҳсулотлари акциз маркаларининг\nЎзбекистон Республикаси тамаки маҳсулоти учун акциз маркалари 44х19 мм ўлчовда бўлиб, горизонтал ҳолатда жойлашган.\nТамаки маҳсулоти учун акциз маркасининг тангир (фон) сеткаси ҳар-хил қияликда жойлашган чизиқлар кўринишида бажарилган.\nАкциз марканинг тангир (фон) сеткасидаги чизиқлар барглар кўринишида тасвирланган бўлиб, бу тасвир марказида “AKSIZ” сўзлари ифода этилган.\nАкциз марканинг ўнг томонининг оқ қисмида ёруғликда кўринадиган сув белгисининг элементлари жойлашган.\nАкциз марканинг чап томонида ромб кўринишидаги микроматн жойлашган бўлиб, бу микроматн катталаштирилганда такрорланувчи “AKSIZMARKA” сўз бирикмасини кўриш мумкин.\nМикроматннинг ўнг томонида, яъни аксиз марканинг марказида гильош нақши тасвирланган бўлиб, бу нақшнинг устига оптик ўзгарувчан «DSN» аббревиатураси элементи иридисцент бўёғида чоп этилган.\nГильош нақшининг юқори қисмида “TAMAKI MAHSULOTLARI”, пастки қисмида эса “O’ZBEKISTON AKSIZ MARKASI” cўз бирикмалари ва аксиз марка ишлаб чиқарувчининг код рақами “O’Z 1901” тасвирланган.\nГильош нақшининг ўнг томонида махсус ҳимоя бўёғи билан чоп этилган ультрабинафша ва инфрақизил нурлари остида кўринадиган ромб шаклидаги элемент акс эттирилган.\nАкциз марканинг икки томонида ярим айлана кўринишида такрорланувчи микроматн жойлашган бўлиб, кўп маротаба катталаштирилганда “TAMAKIMAHSULOTLARI” сўз бирикмаларини кўриш мумкин.\nАкциз марканинг тўртбурчагида 450 С бурчак остида тасвирланган чизиқларда микроматн мавжуд бўлиб, уни кўп маротаба катталаштирилганда такрорланувчи “AKSIZMARKA” сўз бирикмалари ифодаланган.


Ўшда комендантлик соати бекор қилинди\nЎшдаги вазият тўла барқарорлашганига ишонч бўлмаса-да, муваққат ҳукумат комендатлик соатини бекор қилди.\nҚирғизистон муваққат ҳукумати янги зўравонликлар рўй бериши хавфи сақланиб қолаётгани ҳақидаги БМТнинг огоҳлантирувларига қарамай, мамлакат жанубида комендантлик соатини бекор қилди. 10 июн куни Ўш шаҳридан бошланиб кетган, кейин Жалолобод вилоятига ёйилган зўравонликлар юзлаб одам ҳаётига зомин бўлди.\nМуваққат ҳукумат раҳбари Роза Ўтунбоева пайшанба куни қилган чиқишида комендантлик соати, янги Конституция бўйича ўтказиладиган референдумдан бир кун олдин, 26 июндан эътиборан бекор қилиниши ҳақида билдирди.\n"26 июндан эътиборан фавқулодда холатлар эълон қилинган ҳудудларда комендантлик соати бекор қилинади. Бир вақтнинг ўзида аҳоли яшайдиган ҳудудларда мисли кўрилмаган хавфсизлик чоралари кўрилади", - деди Ўтунбоева.\nЯкшанба куни Қирғизистонда халқ муҳокамасига қўйиладиган янги Конституцияда президент ваколатларини қисқартириб, парламентга кўпроқ ваколатлар бериш кўзда тутилган.\nЎтунбоева фуқароларни референдумда қатнашишга даъват қилар экан, янги Конституцияни қабул қилмай туриб, мамлакатда тартиб ўрнатиш имконсиз эканини қайд этди.\nАммо мамлакат жанубида кўпчилик референдум борасида скептик қарашда. Европада хавфсизлик ва ҳамкорлик ташкилоти ҳам хавфсизлик таъминланмаган бир шароитда ўз экспертларини референдумни кузатишга юбормоқчи эмас.\nПайшанба куни БМТ юқори мартабали мулозими Хавфсизлик Кенгашини Қирғизистонда этник тангликлар ҳануз барҳам топмагани ва янги зўравонликлар тўлқинига оид хавотирлар мавжуд экани ҳақида огоҳлантирди.\nБМТ Хавфсизлик Кенгашининг ёпиқ эшиклар ортида ўтган муҳокамаларида ташкилот Бош котиби муовини Фернандез-Таранко агар миллий низолар қайталанса, бунинг Қирғизистон ва бутун бир минтақага таъсири ҳақида огоҳлантирган.\nҚирғизистон мавзуси АҚШ ва Россия президентларининг Вашингтондаги учрашувида ҳам муҳокама қилинди.\nУчрашув сўнггида АҚШ президенти Барак Обама АҚШ ва Россия Қирғизистонга кўрсатиладиган гуманитар ёрдамни мувофиқлаштириб олишга келишилганини билдирди.\nРоссия президенти Дмитрий Медведев эса миллий низолар Қирғизистонни парчалаб юбориши ва бунинг оқибатида "радикал унсурлар"нинг ҳокимиятга келиши мумкинлигидан хавотир билдирди.\n- Сайловлар жараёнида Қирғизистон қаршисида турган муаммоларни бартараф этишга қодир тўлақонли ҳукумат ташкил топади, деб умид қиламиз. Акс ҳолда Қирғизистон таназзул ва балки парчаланиш даражасига етиши мумкин. Бунақа вазиятда радикал унсурлар ҳокимият тепасига келиши мумкинлиги барчамизни хавотирга солмоқда. Ана унда бизнинг олдимизда, бошқа давлатлардаги каби, масалан, Афғонистондаги каби муаммолар олдимизда кўндаланг бўлади, - деди Медведев.\nРоссия президенти Қирғизистонга алоҳида тинчликни сақлаш кучларини юбориш режаси йўқлигини билдирди. Аммо Коллектив хавфсизлик шартномаси ташкилоти (КХШТ) нинг қўшма кучлари аралашуви эҳтимолини назардан соқит этмади.\n- Ташкилот хавфсизлик кенгаши котиблари бу масалани, жумладан, тинчликпарвар кучларни киритиш масаласини муҳокама этишди. Ҳозирча бунга эхтиёж бор деб қарашмади. Лекин вазият ҳар томонга ўзгариши мумкин. Шундай экан КХШТ бундай муаммоларга албатта эътиборни қаратади ва лозим бўлса КХШТ раиси сифатида мен истаган пайтда хавфсизлик кенгаши котиблари ва ҳатто аъзо давлатлар раҳбарларини бир орага тўплашим мумкин, - деди Россия президенти Дмитрий Медведев.\nАҚШ ва Россия президентлари музокаралари сўнггида чиқарилган қўшма баёнотда ҳар икки давлат Қирғизистонда демократия ва барқарорлик ўрнатилишидан бирдек манфаатдор эканликлари айтилади.\nҲар икки президент Қирғизистон Муваққат ҳукуматини мавжуд муаммоларни ҳал этишда зўравонсиз сиёсий усуллардан фойдаланишга даъват этишган ва Қирғизистонда вужудга келган инқирозга БМТ ва бошқа халқаро ташкилотлар билан ҳамкорликда эътибор қаратиш ғоясини қўллаб қувватлашган.\nАввалроқ АҚШ ва БМТ расмийлари икки минг киши қурбон бўлгани айтилаётган Қирғизистондаги этник зўравонликлар юзасидан мустақил халқаро тергов ўтказишга чақиришган эди.\nҚирғизистон муваққат ҳукумати Қирғизистондаги зўравонликлар собиқ президент Қурмонбек Бакиев қариндошлари молиявий ёрдами билан террорчи ва экстремист гуруҳлар, жумладан, Толибон ва минтақадаги бошқа жанггари гуруҳ тарафдорлари томонидан ташкил этилганини иддао қилган.


“Ҳаракат” агентлигининг янгиликлар тасмасидан - 2 - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nЖурнал Ҳаракат №6 (75) 2008. Кечагина ўтган кунларимиз\n“Ҳаракат” агентлигининг янгиликлар тасмасидан - 2\nНоябрь-Декабрь, 2008 йил\n(Давоми. Боши олдинги файлда)\n1 декабрь: Дадахон ака хоин 53-54 ни деб Носир Зокирга қизибди\nТаниқли хонанда, “Бирлик” халқ ҳаракатининг асосчиларидан, айни замонда, Каримовнинг топшириғи бўйича“Бирлик”ни парчалаш ишида фаоллик кўрсатган хоинларга шериклик қилган Дадхон Ҳасан шу кунларда яқинларига қуйидаги воқеани айтиб бераётгани маълум бўлди.\n“Бирлик”ниннг тузилишига 20 йил тўлиши муносабати билан “Озодлик” радиосининг ўзбекча хизмати махсус эшиттириш тайёрлабди ва ҳозир ҳам “Бирлик”да фаолият олиб бориб, унинг Наманган вилоят ташкилотига раислик қилаётган Носир Зокирни эшиттиришга таклиф қилибди. Носир Зокир ўз чиқишида “Бирлик” 90-чи йилларнинг бошида парчаланиб куч йўқотгани ҳақида гапирар экан, қайсидир тарихий шахснинг: “Мухолифатни йўқ қилишни истасанг, лидерларидан бирини сотиб ол” деган сўзларини эслабди. Яъни, шу билан Носир Зокир “Бирлик” сотқинлик қурбони бўлганинга ишора қилибди.\nБуни эштгган Дадахон Ҳасан дарҳол Носир Зокирга телефон қилиб, “Нима учун “Бирлик” ичидан шундай сотиб олинган одам Салой Мадамин эканлигини очиқча айтмадинг?” дея уни сўроққа тутибди.\nҲозир ҳамма биладики, кейинчалик 53-54 лақаби билан танилган Салой Мадамин бошлиқ гуруҳ сотқинлик қилганда, Дадахон Ҳасан ҳам ўшалар билан “Бирлик”ни тарк этган. У 2 ҳафтадан кейин “Бир марта зино қилган аёл бутун умрини шу иш иш блан ўтказгани каби, Салой Мадамин ҳам энди қолган ҳаётини сотқинлик билан ўтказади”, деб орқага қайтган бўлса ҳам, бундан кейинги умрини аросатда ўтказди. Масалан, 1990 йилда ўзбекларнинг Туркия ва АҚШдаги диаспоралари раҳбарларига хат ёзиб, Салой Мадаминни КГБ агентлигида айблади, бу хатни “Бирлик” хабарномасида эълон қилишни истамаган Абдураҳим Пўлатдан хафа бўлиб, яна “Бирлик”дан айрилди. 1991 йилдаги президент сайловида эса, ўзи “КГБ агенти” деб эълон қилган одамининг ишончли вакили бўлишгача борди.\nМана энди шунча йил ўтиб, Дадахон ака Салой Мадаминни очиқча хоинликда, “Бирлик”ни Каримовга сотишда айбламоқда. Бу - кеч бўлса ҳам, тўғри йўналишдаги қадамдир. Лекин, авваломбор, Дадахон ака ўз қилмишлари учун тавба қилиб, 1989 йилда миллий ҳаракатнинг оёғига болта урганлар ичида бўлгани учун ўзбек халқидан узр тиласа, энг тўғри ишни қилган бўларди.\n2 декабрь: “Бирлик” Партияси Бош котиби Васила Иноят Хельсинкида\nХабарлардан маълумки, шу йил 4-5 декабрь кунлари Финландиянинг пойтахти Хельсинкида Европада Хавфсизлик ва Ҳамкорлик Ташкилотининг ташқи ишлар вазирлари савиясидаги йиғилиши бўлади. Бу йиғилиш олдидан ЕХҲтга кирувчи мамлакатлардан келган ҳуқуқ ҳимоячилари ва мухолифат фаолларининг учрашувлари ҳам режалаштирилган.\nЕХҲТнинг Тошкентдаги офисининг таклифи билан бу учрашувларда қатнашиш учун кеча Хельсинкига “Бирлик” Партияси Бош котиби, “Эзгулик” жамияти раиси Васила Иноят келди. У ЕХҲТнинг расмий вакиллари билан учрашувларда Ўзбекистонда демократик жараёнларни олға суриш, инсон ҳуқуқларига оид аҳволни тузатиш ва сиёсий маҳбусларни озодликка чиқариш каби масалаларни ҳал этиш учун нималар қилиниши кераклиги, ЕХҲТ тарафидан Ўзбекистон ҳукумати олдига бу соҳаларда қандай талаблар қўйилиши мукинлиги ҳақида гаплашади.\nАҚШда рецессия тан олинди, дунё фонд бозорлари яна тушди, Ўзбекистонни ҳам қора кунлар кутади\nБу мамлакатнинг Иқтисодий тадқиқотлар миллий бюроси 2007 йилнинг охиридан бери АҚШ рецессияга кирганини эълон қилди. Ҳукуматнинг ўзи эмас, унга тегишли Бюро томонидан рецессиянинг тан олинишиёқ дунё фонд бозорларини жиддий ўлчовда туширди. Масалан, кеча АҚШнинг асосий молиявий индекслари Dow Jones ва NASDAQ тахминан 9 фоизга тушди. Осиёдаги асосий индекслар ҳам (Токио ва Сингапур биржаларида) 3-4 фоизга тушди. Россияда РТС ва ММВБ индекслари 4 ва 5 фоиз пастга шўнғиди. Америка билан вақт фарқи борлиги туфайли Осиё ва Россия биржаларидаги тушиш унчалик катта бўлмаган бўлса керак. Ҳақиқий аҳволни эртага бўладиган фонд савдолари кўрсатади.\nВикпедия энциклопедиясида берилган тарифга кўра, иқтисоддаги, хусусан, макроиқтисоддаги рецессия ишлаб чиқаришнинг пасайишини билдиради. Рецессияда умумий миллий маҳсулотнинг ошиши нолга тенг бўлади (бу - стагнациядир) ёки ярим йил бўйича пасаяди. Рецессия иқтисодий циклнинг фазаларидан бири бўлиб, улкан даражадаги ўсишдан (бум) кейин ва депрессияга ўтишдан олдин бўлади.\nРецессия кўпинча фонд биржаларида индексларнинг тушишига сабаб бўлади. Мамлакатларнинг иқтисоди бир бирига боғлиқ бўлгани учун, бир мамлакатда иқтисоднинг тушиши бошқа мамлакатларда иқтисодни тушишга ва ҳатто дунё фонд бозорларини синишга олиб келиши мумкин. Рецессия вақтида бошқа салбий ҳолатлар ҳам юзага келади, масалан, ишсизлик кўпаяди. Умуман олганда, рецессия ишлаб чиқаришнинг нисбатан юмшоқ, критик бўлмаган даражада тушиши ёки иқтисодий ўсишнинг секинлашишидир.\nАҚШ экспертларининг фикрича, 2007 йилда иқтисодий ўсиш бу мамлакатда энг юқори нуқтага чиққан, ундан кейин тушиш бошланган.\nДемак, дунёдаги жараёнлар энциклопедияларда ёзилган классик йўналишда кетса ва уни вақтида тўхтатиш имкони бўлмаса, олдинда ҳали депрессия бор. Депрессия фақат АҚШда эмас, ҳамма жойда бўлади. Ўзбекистонда ҳам.\nҲозир Россия ва Қозоғистонда ишлаб оила қозонини қайнатаётган миллионлаб ўзбеклар учун, “Бирлик” Партияси Андижон вилоят ташкилотининг етакчиси томонидан таржима қилинган америкалик Э.Хабургнинг шеърида айтилганидек, "Ўн цент бериб тур, азиз биродар", дейишга тайёрланиш замони келмоқда.\nАммо, ҳозир жараёнлар энциклопедия ва ўқув китобларида ёзилгандек кетмаса керак. Яқинда Вашингтонда бўлган G20 cаммити, бундан кейинга режалаштирилаётган саммитилари ва уларда ишлаб чиқилаётган дунё миқёсидаги чора-тадбирлар рецессияни жиловлаб, депрессиянинг олдини олишга қодирлигининг эҳтимоллиги катта. Унутмаслик керакки, иш депрессияга етиб бормаса ҳам, ҳозирги рецессиянинг ўзи ҳамма мамлакатларнинг иқтисодига етарлича салбий таъсир кўрсатадаи.\nИслом Карим раҳбарлидаги Ўзбекистон ҳукумати эса, томошабинликдан нарига ўтолмайди. Чунки бозор иқтисодига ўтмаган мамлакатимизда ҳозир бўлаётган жараёнларга таъсир кўрсатиш механизмлари йўқ.\nРус демократиясининг асосий кучлариидан бири йўқ бўлди ҳисоб\nРоссияда демократиянинг оёққа туришида муҳим роль ўйнаган “Ўнг Кучлар Иттифоқи” (СПС) партияси чўнтак партияга айланиб бўлди. Маълумки, бир оз аввал бу партия “Демократик Партия” ва “Фуқаролар Кучи” номли Кремлнинг майда-чуйда чўнтак ташкилотлари билан бирлашиб, “Ўнгнинг Иши” номли янги партия тузишда иштирок этган эди. Бу партиянинг номидаёқ баъзи ўйинлар бор. У русчасига “Правое Дело” деб аталади. Бу ердаги “правое” сўзини “ўнг” маъносида ҳам “ҳақиқат” маъносида ҳам таҳлил қилиш мумкин.\nБу янги партиянинг уни яратишда иштирок этган уч ташкилотнинг собиқ лидерларидан иборат уч раисдоши бор. СПСни тузувчилардан бири Борис Немцов янги партияга кирмаслигини эълон қилган бўлса, бошқа тузувчиси Чубайс эса, унга аъзо бўлди.\n«Новости» агантлигининг билдиришича, бугун раисдошлардан бири Борис Титов ҳокимиятдаги “Бирлашган Россия” партияси билан конструктив ҳамкорлик қилишга тайёр эканлигини билдирган ва шундай деган: “Биз келажакда рақибликдан кўра келишув йўлидан боришимиз керак, деб ўйлайман. Биз “Бирлашган Россия”нинг ўнг қаноти билан кўп масалаларда ҳамфикрмиз.”\nБугун “Бирлашган Россия” собиқ КПСС каби партияга айланганини ҳисобга олсак, у билан ҳамкорлик қилиш - унинг қўл остида фаолият олиб бориш маъносига тўғри келади.\nХуллас, Путиннинг режими яна бир сиёсий ташкилотни ўз қўлига олди. Қолганлар бирлашиб режимга қарши курашиш ҳақида кўп гапирсалар ҳам, ҳали бирон натижа йўқ.\n3 декабрь: Нефт нархининг тушиши давом этмоқда, Ўзбекистонга нима?\nЁз ойларида бир баррель нефтнинг нархи дунё бозорида 147 долларгаача чиқиб, шундан бери мунтазам тушиб бормоқда. Масалан, кеча Нью-Йорк биржасида унинг нархи 47 долларгача тушди.\nБу аҳвол нефть сотиб кун кўрувчи мамлакатлар (Саудия Арабистони, Россия, Эрон, Венесуела ва бошқалар) учун катта талафотдир. Ўзбеклар ва Ўзбекистон учун ҳам нефть нархининг тушиши ва бунинг Россияга қандай таъсир кўрсатиши жуда муҳим нарса. Масаланинг икки тарафига қараш керак.\nБир томондан, нефть нархининг тушиши Россияда иқтисодий бўҳронни чуқурлаштиради, айниқса, қурилиш секторидаги “бум”ни йўқ қилади. Демак, Россияда ишлаб кун кўраётган миллионлаб ўзбекларнинг тақдири таҳлика остида қолади.\nИккинчи томондан, асосан нефть нархининг ошишидан олинаётган фойда эвазига диктатурани мустаҳкамлаётган Путин режими таҳлика остида қолади. Бу эса, ўз навбатида, Ўзбекистон президенти Ислом Каримнинг курсисини қимирлатиб қўяди.\nДемак, қисқа муддатда кутиладиган натижалар нуқтаи назаридан нефть нархининг тушиши ўзбекларга, демак, Ўзбекистонга зарар, аммо, узоқ муддатга қарасак, Ўзбекистон учун фойдали.\n4 декабрь: Ўзбек меҳнат муҳожирлари учун биринчи ёмон сигнал\nБугун россияликлар билан “бевосита мулоқат” деб номланган интернет-телефон учрашувда қатнашган Россия президенти Владимир Путин меҳнат муҳожирлари учун ажратилган квотани 50 фоизга камайтириш таклифи тўғрилигини айтибди. Демак, шундай бўлади. Путин бундай қадамни молиявий бўҳрон ва ишсизликнинг ортиши билан оқлашга ҳаракат қилган. Унинг фикрича Россияда ишсизларнинг сони 1,7 миллиондан 2 миллионга чиқади. Табиий, Путин рақамларни кичрайтирмоқда. Мустақил экспертларнинг фикрича, ишсизлик тахминан 2 баравар ортади.\nХуллас, агарда Россия шундай қарорга келса, бунинг зарбасини биринчи навбатда ўзбек меҳнат муҳожирлари ҳис қиладилар. Меҳнат муҳожирларининг ярми ўз мамлакатига қайтишга ёки ҳозиргидан ҳам ёмон шартлар остида ишлашга мажбур бўлади.\nБўлаётган воқеалар “Бирлик” Партияси раиси Абдураҳим Пўлатнинг Ўзбекистон президенти Ислом Каримга мурожаат қилиб, чет элларда яшаятган ўзбек муҳожирларининг масалалари билан шуғулланувчи алоҳида вазирлик тузиш ва вазирлик лавозимига Пўлат Охунни тайинлашни таклиф қилгани қанчалик тўғри ҳамда ўз вақтида бўлганини кўрсатмоқда.\nАслида, ҳали ҳам кеч эмас, Ўзбекистон ҳукумати “Бирлик” лидерининг таклифини маълум даражада бўлса ҳам бажариши керак.\n5 декабрь: ЕХҲТнинг Хельсинкидаги йиғилиши натижасиз тугади\nБугун Финландия пойтахтида ўтказилган ЕХҲТ мамлакатлари ташқи ишлар вазирларининг йиғилиши ниҳоий ҳужжатни имзолай олмасдан тарқалди. Бунинг тафсилотлари маълум бўмаса ҳам, тахмин қилиш мумкинки, тарафлар Гуржистон-Россия уруши хусусида умумий фикрга келолмаганлар. Келишлари ҳам мумкин эмасди. Россия ва унинг вассалалари билан Ғарб давлатлари бу уруш масаласидан яқин орада бир фикрга келолмасликлари ўз-ўзидан маълум.\nЛекин, масаланинг бошқа томони бор. Хавфсизлик ва ҳамкорлик масалаларини биринчи ўринга чиқарган ташкилотнинг икки аъзоси бир-бири билан урушса, бу – ташкилотнинг ўлимидир. 2005 йилда Андижон воқеаларидан кейин Ўзбекистон ҳукуматига қарши ҳеч нарса қилолмаган бу ташкилотнинг фаолиятини баҳолаган “Бирлик” Партияси раиси Абдураҳим Пўлат “ЕХҲТ феълан ўлди” деб ёзган эди. Агар икки марта ўлиш мумкин бўлса, ҳозир ЕХҲТ иккинчи марта ўлмоқда.\nЛекин, дейди ҳозир Абдураҳим Пўлат, бу ташкилотни кўмишга шошилмаслик керак. Критик вазиятларда ЕХҲТ ҳеч бўлмаса, фикр алмашиш саҳнаси сифатида ижобий роль ўйнайди. Вақти келиб, у иккинчи ҳаётини бошлаши мумкин. Шундай кун келса, у албатта келади, янгидан ташкилот тузиб ўтиришга ҳожат қолмайди.\nАбдураҳим Пўлат: Қурбон байрами билан табриклайман!\nБугун Ўзбекистон мусулмонлари Ислом дунёсининг энг буюк байрамларидан бирини нишонламоқдалар. Келажакда Ислом оламида бўладиган ислоҳотлар байрамларимизнинг шаклини ўзгартириши шубҳасиз, аммо уларнинг моҳияти ўзгармайди. Чунки, ҳамма исломий байрамларимизнинг моҳияти – Оллоҳга сиғиниш, Оллоҳга ибодат қилишимизни намойиш қилишдир. Коммунистик атеизм замонида ҳам ҳозирги мустақил динсизлар замонида ҳам ҳеч ким бизни бу йўлдан қайтаролмади ва қайтаролмайди.\nМамлакатимизда дин эркинлиги учун курашганларнинг маълум бир қисми бугун байрамни муҳожирликда нишонлайди. Бу ҳам бизга дарс бўлиши керак. Дин эркинлиги учун кураш ҳали битмади. Аммо шундай кунлар келадики, байрамларни ҳаммамиз юртимизда қутлаймиз.\nҲаммани Қурбон байрами билан табриклайман ва динимиз эркинлиги, миллат ҳуррияти учун курашдан четда турмасликка, бу кураш Оллоҳга сиғиниш билан бир қаторда Оллоҳ берган ақл-заковатни ишлатишга асосланишини унутмасликка чақираман.\n9 декабрь: Ўзбекларни сотиш билан машғул бўлган ўзбек Иркутскда қамалаган\nИТАР-ТАСС агентлиги хабар беришича, Иркутскда одам савдоси билан шуғулланувчи 40 ёшли Қўчқор Қубаев қамоққа олинган. Ўзи ҳам Ўзбекистон фуқароси бўлган бу одам самарқандликларни Россияга ноқонуний йўллар билан олиб келиб, қурилиш ишларида ишлатган. Ишчиларга ҳеч қандай иш ҳаққи берилмаган ҳисоб.\nҲозир Қўчқор Қубаев тергов изоляторида ушлаб турилибди, тергов ишлари юритилмоқда. У Ўзбекистонга топширилса керак. Ўзбекистон Жиноят Кодексининг 135-чи моддасига кўра, айбланувчи 5-8 йилга озодликдан маҳрум қилиниши мумкин, дейилади хабарда.\nБу воқеа ҳам яна бир марта кўрсатмоқдаки, миллионлаб ўзбек меҳнат муҳожирлари турли хил ёрдамга муҳтожлар. Аммо, Ўзбекистон ҳукумати ўз фуқароларининг тақдири билан мутлақо қизиқмайди, бирон-бир ҳодиса бз бергандан кейингина у билан шуғулланишга мажбур бўлади.\nЎзбекистон ҳукумати чет эллардаги ўзбек меҳнат муҳожирларига сифатли ва самарали ёрдамни ўз вақтида бера олиши учун, “Бирлик” Партияси таклиф қилганидек, бу ишлар билан шуғулланувчи махсус вазирлик тузилиши керак.\nВасила Иноятнинг Европа сафари давом этмоқда\nЕХҲТ давлатлари ташқи ишлар вазирларининг 3-4 декабрда Финландия пойтахтидаги учрашуви олдидан нодавлат ташкилотларининг вакиллари учун уюштирилган тадбирларда қатнашиш мақсадида 1 декабрда Хельсинкига келган “Бирлик” Партияси Бош котиби, “Эзгулик” жамиятнинг раиси Васила Иноят у ердан Брюсселга ўтди. У Инсон ҳуқуқлари умумжаҳон декларациясининг 60 йиллиги муносабати билан Европа Иттифоқи ва ЕХҲТ ташкил қилган турли учрашувлар ва конференцияларда иштирок этади, Ўзбекистондаги бугунги аҳвол билан европаликларни таништиради.\nВасила Иноят бу тадбирлар программасига кўра, Германия ва Швецияда ҳам бўлиб, янги йил арафасида Тошкентга қайтади. Кеча у партия раиси Абдураҳи


БМТ маърузачиси Тошкентдан умидини узди\n29 ноябр 2021, Тошкент вақти: 22:15\nБМТ расмийсининг Ўзбекистонга сафар қилиш учун Тошкентга юборилган сўровига қарийб 5 йилдан бери жавоб йўқ.\nҚийноқлар бўйича БМТ махсус маърузачиси Манфред Новак Ўзбекистон қамоқ ва ҳибсхоналарида қийноқларни қўллаш амалиёти давом этаëтгани¸ тузулмавий ўзгаришлар борасида халқаро ташкилотлар тавсиялари эътиборсиз қолаëтганини билдирди.\nЎзбекистондаги қийноқлар кўламини ўтган ойда Ўзбекистон Mиллий хавфсизлик хизматининг собиқ ходими Икром Ёқубов Би-Би-Си телеканалининг энг нуфузли “Ньюснайт” дастурида фош этишга уринди.\nЭнди эса “Экспертлар ишчи гуруҳи” деб номланган бир гуруҳ ўзбекистонлик таҳлилчилар мамлакатда қийноқларнинг олдини олиш бўйича Ўзбекистон ҳукумати деярли ҳеч нарса қилмаётганини фактлар билан асослашга ҳаракат қилди ва ўз ҳисоботини БМТ нинг қийноқлар бўйича махсус маърузачиси Манфред Новакка тақдим этди.\nЎзбекистондаги қийноқлар кўламини фош этган энг жиддий воқеа 2002 йил декабр ойида мамлакат қамоқхоналаридаги вазият билан бевосита танишган БМТ нинг ўша пайтдаги қийноқлар бўйича махсус маърузачиси Тео Ван Бовеннинг кескин баëноти бўлган эди. Тео Ван Бовен Ўзбекистонда қийноқларни мунтазам равишда қўллаш тузум моҳиятига хос эканини таъкидлаган ва қийноқлар амалиётини тугатиш учун Ўзбекистон ҳукуматига 22 та тавсия берган эди.\nЎтган муддат давомида Ўзбекистон ҳукумати бу тавсияларни бажарганини айтиб келди. Аммо беш йил аввал Тео Ван Бовен ўрнини эгаллаган ва ўзи ҳам келаси йилда истеъфога чиқадиган БМТ нинг қийноқлар бўйича махсус маърузачиси Манфред Новак Ўзбекистонда қийноқларга қарши курашадиган структуравий ўзгаришлар ҳамон амалга оширилмаганини айтди.\n- Айрим ишлар қилинганини эътироф этишимиз керак, аммо менга доимий равишда нодавлат ташкилотлари, инсон ҳуқуқлари фаоллари ва қийноқлар қурбонларидан келаётган хабарлар Ўзбекистонда қийноқлар ҳамон борлигидан ва структуравий ўзгаришлар қилинмаганидан далолат беради¸ дейди Новак.\nБМТ тавсиялари ижросини бевосита текширмоқчи бўлган Новак йиллар давомида Ўзбекистонга таклиф этилмади. Бугунга келиб Новак Тошкентга боришдан умидини узганини яширмади.\n“Экспертлар ишчи гуруҳи” томонидан тақдим этилган 76 саҳифалик ҳисобот муаллифлари БМТ тавсиялари деярли бажарилмагани исботлашга уринади. Ҳисобот муҳаррири Суҳроб Исмоилов Ўзбекистон ҳукумати қийноқларни тугатиши мумкин бўлган БМТ нинг энг биринчи тавсиясини ижросиз қолдирганини алоҳида таъкидлаш лозим¸ деб ҳисоблайди.\n- Биринчи навбатдаги тавсия сифатида қийноқларнинг қўлланилишига қарши чиқиш ëки юқори лавозимдаги шахслар¸ раҳбар томонидан ушбу амалиëтни қоралаш бежизга айтилмаяпти. Чунки Ўзбекистон каби давлат ҳокимияти вертикал ҳисобланган¸ либерал традициялар¸ демократик традициялар ҳукмрон бўлмаган жамиятда¸ сўз эркинлиги бўлмаган жамиятда энг юқоридаги раҳбар томонидан аман шунақа сигнал берилса эди¸ бизнинг ишончимиз комилки¸ ҳуқуқ-тартибот органларида қийноқлар ва шунга ўхшаган ғайри инсоний муносабатлар камайган бўлар эди¸ дейди Суҳроб Исмоилов.\nЎзбекистонда қийноқларни тугатиш учун ҳукумат сиёсий иродасининг оқсаб келгани қолган барча тавсияларнинг бажаралишини издан чиқариб келди. 2003 йилда Европа тикланиш ва тараққиёт банкининг йиллик анжумани Тошкентда ўтказилганида президент Каримовдан катта сармоялар эвазига фақатгина дунё жамоатчилиги кўз ўнгида Ўзбекистондаги қийноқларни қоралаш талаб этилганди.\nБанк анжуманида Каримов қийноқларни мутлақо тилга олмади ва Европа тикланиш ва тараққиёт банкининг ўша даврдаги мутасаддилари бундан афсус билдиришди¸ холос.\nМанфред Новакнинг фикрича, қийноқлар масаласида Ўзбекистонга халқаро босимни кучайтириш зарур. Аммо бугунги кунда террорчиликка қарши кураш баҳонасида қийноқ қўллаш ёки қийноқлар ёрдамида олинган кўрсатмаларни ишлатиш иддаолари Ғарб ҳукуматларига қарши қилинаётган бир пайтда бу масалада Ўзбекистон ҳукуматини тартибга чақириш жиддий синовга айланган, дейди Манфред Новак.\n- АҚШ ва унинг иттифоқчилари террорчиликка қарши курашда қийноқлардан фойдалангани шундай муҳитни яратдики, кўпчилик давлатлар¸ шу қаторда Ўзбекистон ҳам ўзларида ҳам террорчилик муаммоси борлигини рўкач қила бошлади¸ дейди Манфред Новак.\nЖорий йил бошида Германиянинг ZDF телевидениесига берган интервьюсида жаноб Новак қийноқларни ишлатишга рухсат берган АҚШ собиқ Мудофаа вазири Доналд Рамсфелд ва бунга кўз юмган собиқ президент Жорж Бушга қарши тергов жараёни бошлашга чақирган эди.


АҚШнинг Колумбия университети ўқитувчиси наманганлик талабаларга дарс ўтмоқда - Халқ сўзи\n17:48 13 Сентябр 2018 Жамият\nБундан ташқари, Бенжамин Аренстейн томонидан институтнинг профессор-ўқитувчилар учун маҳорат дарслари ҳам ташкил этилади. Бу Олий ва ўрта махсус таълим вазирлигининг расмий телеграм канали хабар бермоқда.\nМазкур институтга АҚШлик яна бир ўқитувчи ташриф буюриб, ўз тажрибаси билан ўртоқлашмоқда. Техас халқаро таълим маркази профессори Рави Прокаш Дани тегишли йўналишдаги талабаларга “Ўсимликшунослик ва пахтачилик” фанидан 40 соатлик дарс машғулотларини олиб бормоқда.\nПрофессор Рави Прокаш Дани ташрифи давомида АҚШ ва Ҳиндистоннинг нуфузли олий таълим муассасалари билан видеоконференция ўтказиш ҳам режалаштирилган.


Президент Навоийда чиқиндиларни қайта ишлаш корхонаси фаолияти билан танишди | Qalampir.uz\nПрезидент Навоийда чиқиндиларни қайта ишлаш корхонаси фаолияти билан танишди\nЖамият\t27 Август 22:08 3143\nБугун, 27 август куни Президент Шавкат Мирзиёев Навоий вилоятига ташрифи чоғида олис Томди туманига ҳам борди. Навоий кон-металлургия комбинатининг техноген чиқиндиларни қайта ишлаш корхонаси фаолияти билан танишиб, одамлар билан суҳбатлашди.\nМамлакат мустақилликка эришгунга қадар Навоий кон-металлургия комбинатида 2 та завод бўлган бўлса, ундан кейинги йилларда 4 та гидрометаллургия заводи қурилди. Натижада рудани қайта ишлаш ҳажми 3 мартага, маҳсулот ишлаб чиқариш ҳажми 2 мартага ошди. Бу жараёнда, ўз ўзидан, тоғ массасини қазиб чиқариш ҳам кўпаяди ва катта ҳажмда чиқиндилар ҳосил бўлади.\nЯнги корхона ушбу техноген чиқиндилардан олтин ишлаб чиқаришга ихтисослашган. Шу боис у 7-гидрометаллургия заводи, деб ҳам аталади.\nЗавод қурилишида енгил конструкциялар ва энергия тежамкор технологиялардан фойдаланилган. Илгари четдан олиб келинадиган кўплаб асбоб-ускуна ва бутловчи материаллар маҳаллийлаштирилган. Хусусан, улар Навоий машинасозлик заводи ва кон бошқармаларидаги цехларда тайёрланмоқда. Кимёвий ишлов бериш жараёнида ҳам маҳаллий маҳсулотлардан фойдаланилмоқда.\nКорхонада 1 минг 100 дан ортиқ киши иш билан таъминланди. Бу ерга Навоий давлат кончилик институтини тугатган ёш мутахассислар ва маҳаллий аҳоли қабул қилинди.\nПрезидент корхона жамоаси, томдилик фаоллар, ёшлар билан суҳбатлашди.\n“Сўнгги 4 йилда мамлакатимизда ерости бойликларини ўзлаштириш ишлари 30 фоизга ошди. Саноатимизга янги, илғор технологиялар кириб келди. Энг муҳими, бу замонавий корхоналарда ишлай оладиган билимли мутахассислар етишиб чиқаяпти. Давлатимиз учун ерости бойликларидан ҳам қадрли бойлик бу – сизларсиз”, дейди Шавкат Мирзиёев ёшларга қарата.\nДавлат раҳбари журналистлар билан ҳам мулоқотда бўлиб, бугун ишга туширилган корхоналарнинг иқтисодий самарадорлиги, саноат соҳасидаги режалар ҳақида сўзлаб берди.\n20 Сентябрь 18:17 55216\n20 Сентябрь 13:55 44084\n19 Сентябрь 11:57 40807\n19 Сентябрь 18:13 38954\n19 Сентябрь 16:53 26513


Ўзбекистон Марказий банки мамлакат аҳолиси ва корхоналарининг инфляция кучайиб бораётганидан хавотири ошаётгани ҳақида маълум қилди.\nМБнинг жорий йилнинг 3-чораги учун тайёрлаган ҳисоботида билдирилишича, июль-сентябрь ойларида аҳоли ва бизнес томонидан сезилган инфляция индексида сезиларли ўсиш кузатилган.\nМБ бу ўсиш динамикаси келгусидаги инфляцион кутилмаларга салбий таъсир кўрсатиши мумкинлигидан огоҳлантирди.\nПишиқчилик мавсумида одатда мамлакатда арзончилик кузатилади. Жорий йилда бозорларда энг арзони узум, олма, пиёз каби маҳсулотлар бўлди.\nАммо аксарият ҳолларда ёзда жуда арзон бўладиган помидор, бодринг, тарвуз-қовун кабиларнинг нархи кутилганидан анча баландлиги кузатилди.\n“Бу йил бизда помидор ҳосили яхши бўлмади. Бунга қурғоқчилик ҳам сабаб бўлди. Қолаверса, помидорга касал тегиб, тезда қуриб қолди”, дейди Қишлоқ хўжалиги вазирлиги ходими “Элтуз” билан суҳбатда.\nУнинг сўзларига кўра, нархи энг сезиларли ошган маҳсулотлардан бири гуруч бўлган. Қиш мавсумида гуруч янада қимматлаб кетиши кутилмоқда.\nТаҳлилчиларнинг сўзларига қараганда, яқинда ҳукуматнинг бензин, газ ва электр энергияси нархини ошириш тўғрисидаги қарори лойиҳаси эълон қилингани аҳоли ва бизнес вакилларининг инфляцион хавотирлари кескин ошишига сабаб бўлмоқда.\n“Бу қарорнинг қабул қилиниши, сўзсиз, бозорда нархлар қимматлашувига олиб келади. Чунки бугунги кунда ишлаб чиқариш таннархининг сезиларли қисмини энергия манбаларидан фойдаланиш харажатлари ташкил этади. Биз яқин вақтларда занжирли реакция кўринишидаги қимматлашувга гувоҳ бўлишимиз эҳтимоли жуда катта”, деди иқтисодий таҳлилчи Ботир Ҳайдаров “Элтуз” билан суҳбатда.\nТаъкидлаш керакки, ҳукумат вакиллари кутилаётган қимматлашувга аҳоли фикрини тайёрлаш ҳаракатига тушиб қолган.\nХусусан, яқинда молия вазири ОАВ вакиллари билан учрашиб, энергия манбалари нархи оширилиши зарурати ҳақида тушунтириш берди.\nЎзбекистонда қимматчиликнинг биринчи белгиси қора бозорда АҚШ доллари нархининг ошишида кўринади.\n28 октябрь ҳолатида долларнинг расмий курси 8226 сўмни, қора бозорда эса сотиб олиш нархи 8300 сўм, сотиш нархи 8330 сўмни ташкил этди.\nЖорий йил бошидан буён долларнинг расмий ва қора бозордаги курслари ўртасида шу кунлардагидек катта фарқ кузатилмаган эди.\nБу эса аҳоли ва тадбиркорларнинг қимматлашув хавотиридан доллар сотиб олишга эҳтиёжи ортганига ҳам далил бўлади.\n“Жорий йилнинг тўртинчи чорагида аҳоли ва бизнесменларнинг инфляцион кутилмалари кўрсаткичи ўсиши аввалги уч чоракдагидан кўра юқорироқ бўлиши эҳтимоли катта”, деди иқтисодий таҳлилчи Ботир Ҳайдаров “Элтуз”га.\nЭслатиб ўтамиз, бундан аввалроқ Марказий банк қайта молиялаш ставкасини 14 фоиздан 16 фоизга оширишга қарор қилган эди.\nБу қарорга берилган шарҳда мамлакатда инфляция даражаси кутилганидан кўра юқорироқ бўлаётгани билдирилганди.


Нурмагомедов: Мен ўзимга боғлиқ бўлмаган нарсани назорат қила олмайман\n16:31 / 04.03.2017\nEagles MMA клуби ўзининг президенти ва Россиянинг ММА бўйича энг яхши жангчисининг видеомурожаатини эълон қилди. У UFC енгил вазн тоифасида америкалик Тони Фергюсонга қарши жангдан мажбурий равишда бош тортган эди.\nУшбу видеонинг бошида унинг отаси ва мураббийи Абдулманап Нурмагомедовнинг сўзларини эшитиш мумкин. У виза берилмагани учун АҚШга кела олмаган эди.\nЭслатиб ўтамиз, Нурмагомедов — Фергюсон жанги 4 март куни Лас-Вегасда бўлиб ўтиши керак эди. Жангнинг бекор қилинишига россиялик спортчининг жигари ва буйрагида муаммолар пайдо бўлгани сабаб бўлди. Ҳабиб Нурмагомедов вазнини тезроқ ташлашга урингани ва интенсив машғулотлар саломатлигига салбий таъсир кўрсатган.\n«Ҳабиб 4 йил аввал фаолиятини якунлаши мумкин эди» - Абдуманноп Нурмагомедов\n18:30 / 19.05.2018\nҲабиб Нурмагомедов Салоҳни тўхтатиб қолиш учун антиқа маслаҳат берди\n19:43 / 25.04.2018


Наманган ва Андижонда кучли сел автомобилларни оқизиб кетди - 21.07.2021, Sputnik Ўзбекистон\nНаманган ва Андижонда кучли сел автомобилларни оқизиб кетди\nНаманган ва Андижонда кучли ёғингарчиликдан сўнг сел келиши ва сув босиш ҳолатлари кузатилди. Бир неча уйларга сув кирган, автомобиллар оқиб кетган ҳамда... 21.07.2021, Sputnik Ўзбекистон\nТОШКЕНТ, 21 июл – Sputnik. кеча 20 июл куни бўлиб ўтган кучли ёғингарчилик оқибатида Наманган ва Андижонда кучли сел келиш ва сув басиш ҳолатлари кузатилди, деб хабар қилмоқда маҳаллий телеграм каналлар ҳамда Uzb_meteo.Хусусан, 20 июл куни соат 18:20 дан сўнг Наманган вилоятининг Уйчи, Наманган, Косонсой, Тўрақўрғон тумани ҳудудларида ҳамда Андижон вилоятининг айрим ҳудудларида кучли жала ёғинлари ёғиб ўтди.Шундан сўнг Наманган вилояти Косонсой туманидан оқиб ўтувчи ''Косонсой'' сойига сел келди, Наманган шаҳрида дўл ёғиши ва кўчаларни сув босиши кузатилди.Наманган вилояти Поп тумани тоғли Имомота(Парда Турсин қишлоғи) МФЙ ҳудудларида соат 20:10 ҳамда 21:05 оралиғида кучли жала ёғинлар туфайли, қишлоқ ҳудудларидан оқиб ўтувчи ''Кенгқулсой'' сойига сел келган. Ушбу сел оқибатида 4 та автомобил сел оқиб келган.Туманнинг Қўқимбой ҳудудларидa ёғиб ўтган кўп миқдордаги ёғинлар туфайли, Бўстон маҳалласидаги айрим аҳоли яшаш хонадонларига сув кириб борганлиги айтилмоқда.Наманган вилояти Давлатобод тумани. Давлатобод туманининг янги Юксалиш массивида ҳам кучли ёғингарчиликдан сўнг йўлларни сув босди.Кучли сел натижасида жабрланган ёки ҳалок бўлганлар тўғрисидаги маълумотлар ҳозирча очиқланмаган.Наманган вилоят Фавқулодда вазиятлар бошқармаси аҳолидан шу кунларда тоғли ҳудудларига дам олиш учун чиқмасликларини сўрамоқда.Андижон вилояти Андижон туманида кучли ёғингарчиликлар ортидан, сув босиш ҳодисалари кузатилди.\nфавқулодда ҳолат, наманган вилояти, сел, андижон, наманган, ёмғир, сув\n11:11 21.07.2021 (янгиланди: 12:27 21.07.2021)\nНаманган ва Андижонда кучли ёғингарчиликдан сўнг сел келиши ва сув босиш ҳолатлари кузатилди. Бир неча уйларга сув кирган, автомобиллар оқиб кетган ҳамда кўприклар шикастланган. Жабрланган ёки ҳалок бўлганлар ҳақида маълумот йўқ.\nТОШКЕНТ, 21 июл – Sputnik. кеча 20 июл куни бўлиб ўтган кучли ёғингарчилик оқибатида Наманган ва Андижонда кучли сел келиш ва сув басиш ҳолатлари кузатилди, деб хабар қилмоқда маҳаллий телеграм каналлар ҳамда Uzb_meteo.\nХусусан, 20 июл куни соат 18:20 дан сўнг Наманган вилоятининг Уйчи, Наманган, Косонсой, Тўрақўрғон тумани ҳудудларида ҳамда Андижон вилоятининг айрим ҳудудларида кучли жала ёғинлари ёғиб ўтди.\n“Наманган шаҳридаги кузатув станциясида умумий миқдорда 25 мм ёмғир ёққан. Бу, бир гектар майдонга 250 тонна сув тушганини англатади. Бошқача қилиб айтганда, бу миқдор Наманган шаҳрида йил давомида ёғадиган умумий ёғиннинг 15% ини ташкил этади”, - деб ёзмоқда телеграм канал Uzb_meteo.\nШундан сўнг Наманган вилояти Косонсой туманидан оқиб ўтувчи ''Косонсой'' сойига сел келди, Наманган шаҳрида дўл ёғиши ва кўчаларни сув босиши кузатилди.\nНаманган вилояти Поп тумани тоғли Имомота(Парда Турсин қишлоғи) МФЙ ҳудудларида соат 20:10 ҳамда 21:05 оралиғида кучли жала ёғинлар туфайли, қишлоқ ҳудудларидан оқиб ўтувчи ''Кенгқулсой'' сойига сел келган. Ушбу сел оқибатида 4 та автомобил сел оқиб келган.\nТуманнинг Қўқимбой ҳудудларидa ёғиб ўтган кўп миқдордаги ёғинлар туфайли, Бўстон маҳалласидаги айрим аҳоли яшаш хонадонларига сув кириб борганлиги айтилмоқда.\nНаманган вилояти Давлатобод тумани. Давлатобод туманининг янги Юксалиш массивида ҳам кучли ёғингарчиликдан сўнг йўлларни сув босди.\nНамангандаги жала ёғинлар ортидан, ҳосил бўлган сел оқимлари Наманган шаҳри ҳудудидан кесиб ўтган 4Р-117 "Тўрақўрғон-Наманган-Чортоқ" автомобиль йўлининг 15 км ҳамда 4Р-112 "Фарғона халка йўли" автомобиль йўлининг 73 км қисмида жойлашган "Ташлама" кўпригини сув ювиб, хавфли ҳолатга олиб келган. Бу йўлларда транспорт ҳаракати вақтинча чекланган. Юзага келган ҳолатлар бартараф этилмоқда, - деб хабар қилмоқда Наманган вилояти ИИБ ЙХХБ.\nКучли сел натижасида жабрланган ёки ҳалок бўлганлар тўғрисидаги маълумотлар ҳозирча очиқланмаган.\nНаманган вилоят Фавқулодда вазиятлар бошқармаси аҳолидан шу кунларда тоғли ҳудудларига дам олиш учун чиқмасликларини сўрамоқда.\nАндижон вилояти Андижон туманида кучли ёғингарчиликлар ортидан, сув босиш ҳодисалари кузатилди.


Иван Бунин. Хилват хиёбонлар (ҳикоя) | www.ziyouz.uz\nБош саҳифа Жаҳон насри онлайн антологиясиИван Бунин (1870-1953; Россия)Иван Бунин. Хилват хиёбонлар (ҳикоя)\nЧоп этилган 08.01.2014 09.04.2018 МуаллифZiyouz.uz\nИзвошчининг жойида — ўриндиқда белини маҳкам сириб олган, қорамағиз гази тунд ва жиддий чорпаҳил мужик ўтирибди; камдан-кам кишиларда учрайдиган қоп-қора, қуюқ соқоли уни қадимги қароқчиларга ўхшатиб турарди; соябон остида катта шалкали, николайча қундуз ёқали кулранг шинел кийган басавлат ҳарбий қария ўтирар, унинг қошлари ҳали тим-қора бўлса ҳам, мўйловига тутешган чакка соқоли оппоқ оқариб кетган эди; ияги за бағбақаси тозалаб қирилган, умуман, у ташқи кўринишдан Александр II га шундай ўхшаб кетардики, бу ўхшашлик Александр II даврида яшаган ҳарбий кишиларнинг деярли барчасида учрарди; унинг қарашлари ҳам қатъий, саволомуз, шу билан бирга, бирмунча ҳорғин эди.\nОтлар тўхтаган заҳоти у тик, текис қўнжли ҳарбийча этикдаги оёқларини аравадан пастга осилтирди-да, буғу терисидан тикилган қўлқопли қўллари билан шинелининг этакларини тутган кўйи ёғоч уй ёнидаги майдончага сакраб тушди.\nМеҳмонхона озода, саранжом ва иссиққина эди. Чап томондаги деворга зарҳалли авлиё суврати осилган, унинг остида топ-тоза, дағалроқ матодан тикилган дастурхон ёзиғлиқ стол, стол теграсида ялтиратиб ювиб қўйилган тахта харраклар. Хонанинг ўнг бурчагида яқинда бўр билан оқланган ошхона печкаси; ён томонда ола-була от ёпқичи ёпилган кат — суянчиқсиз диванга ўхшаш бир нарса печканинг биқинига тақаштириб жойлаштирилган; печка тарафдан кўк шўрванинг, ҳил-ҳил пишиб ётган қўй гўшти, карам ва дафна баргининг қоришиқ, лаззатбахш ҳиди таралади.\nМеҳмон шинелини ечиб тахта ўриндиққа қўйди, мундири, пўрим ҳарбий этиклари яққол кўзга ташланиб, гавдаси янада басавлат тус олди, кейин қўлқоп ва бош кийимини ечди-да, озғин, рангпар қўллари билан сочини кетма-кет ҳорғин таради — оппоқ, қуюқ сочлари иккала чаккаси узра фатила-фатила бўлиб тушди, билинар-билинмас чечак асорати қолган чўзинчоқ, чиройли юзида, қора кўзларида фавқулодда бир жонланиш пайдо бўлди. Меҳмонхонада ҳеч ким кўринмасди, у даҳлиз эшигини очаркан, овозини баралла қўйиб қичқирди;\nШу заҳотиёқ меҳмонхонага қора сочли, қора қошли, ёши ўтинқираб қолганига қарамай, ҳали-ҳамон диловар, кекса лўли хотинларга ўхшаган бир аёл кириб келди. Унинг ёноқ чаккалари, дудоғининг устки қисми нафис туклар — ирнлар билан безанган эди. Қомати тўла бўлса ҳам, қушдек енгил ва нозик одимлар, бўлиқ кўкраклари қизил кофтасини туртиб турар, қора жун юбкаси остидаги қорни эса, худди ғознинг қорнидай, учбурчак бир тарзда кўринар эди.\n— Ҳа-ҳа, шундай дегин. Кўп яхши. Уйни покиза тутаркансан, бу ишинг менга маъқул.\n— Покизаликни ҳам жонимдан ортиқ кўраман,— дея жавоб берди у.— Ахир, аслзодалар хонадонида ўсдим, тарбият топдим, шундай бўлгач, рўзғор тутишим ҳам шунга яраша бўлади-да, Николай Алексеевич.\n— Надежда! Сенмисан? — деди у шоша-пиша.\n— Менман, Николай Алексеевич, — дея жавоб берди аёл.\n— Ё раббий, ё раббий, буни қара-я! — деди мусофир тахта ўриндиққа ўтираркан, кўзларини ҳамон аёлдан узмай. — Ким ҳам шундай бўлишини ўйлабди дейсан? Кўришмаганимизга неча йил бўлди экан-а? Ўттиз беш йилми?\n— Шунга яқинроқ… Ё тавба, жуда қизиқ бўлди, а?\n— Ҳаммаси, ҳаммаси-да… Наҳотки тушунмаётган бўлсанг!\nМусофирнинг ҳорғинлиги ва паришонлигидан асар ҳам қолмаган, энди у ерга тикилганча меҳмонхона бўйлаб кескин одимлар эди. Бир пайт у шартта тўхтади, юзлари лов-лов ёниб, сўз бошлади:\n— Нима учун? Шунчалик ҳусни латофатинг бўлатуриб-а?\n— Нимасини ҳам айтай энди? Балки ёдингиздадир, ахир сизни қанчалар яхши кўрардим…\nМусофир бу сўзлардан беҳад мутаассир бўлди, азбаройи қизариб кетганидан кўзларига ёш қалқди, сўнгра қовоқ уйиб, яна хона бўйлаб нари-бери одимлай бошлади.\n— Ҳамма нарса ўткинчидир, азизим,— дея ғудранди у.— Муҳаббат, ёшлик — ҳамма-ҳаммаси фонийдир. Нима бўлган бўлса, ўтди-кетди. Ҳаммаси даҳмазаю бемазагарчиликдан иборат. Вақти келиб, бари унутилади. Исонинг муқаддас китобида бу хусусда нима дейилган, биласанми? «Оқиб кетган сувлар янглиғ хотирлагайсан».\n— Йўқ, севишим мумкин эди; ўшандан буён қанча йиллар ўтди, аммо мен ёлғиз муҳаббатим билан яшадим. Сизнинг аввалгидай эмаслигингизни, орамизда неки ўтган бўлса, барини унутмоғингиз мумкинлигини, бу билан ҳеч нарса йўқотмаслигингизни ҳам билардим… Лекин, ҳозир… Энди гина-кудурат қилиб ўтиришдан ҳеч қандай наф йўқ, албатта; аммо, тўғрисини айтганда, ўшанда сиз мени жуда шафқатсизларча ташлаб кетган эдингиз — мана шунинг учун ҳам ўзимни ўзим бир неча бор ўлдирмоқчи бўлганман, сизни деб чеккан азобларимни айтиб адо қилиб бўлмайди. Николай Алексеевич, ёдингиздами, қандай даврлар эдики, ўшанда сизни Николенка деб чақирардим, сиз эса мени, эслайсизми, нима деб атардингиз? Айтгандай, мендан лутфингизни дариғ тутмай, қандайдир «Хилват хиёбонлар» тўғрисидаги шеърларни ўқисам ҳам индамас эдингиз,— дея нохуш жилмайганча қўшиб қўйди аёл.\n— Эҳ-ҳе, сен ҳақиқатан ҳам ажойиб эдинг! — деди меҳмон армон билан бош чайқаркан. — Қандай жозибадор, қандай диловар эдинг-а! Кўзларинг ёниб турарди, жуда хушқомат эдинг. Эсингдами, сени кўрганда ҳамма ортингдан ниҳоясиз ҳайрат билан термилиб қоларди?\n— Бас, бас, мени холи қўй, — деди меҳмон тўсатдак ва қайрилиб дераза ёнига борди.— Илтимос, чиқиб кет бу ердан, — дея ёлворди у, сўнг дастрўмолини олиб, оҳиста кўзларига босди-да, бидирлаганча: — Ишқилиб: мени худо кечирсин, — деди. — Сен-ку кечирган кўринасан-а…\n— Ҳа-ҳа, тўғри, ўтган ишга саловат; буюр, отни қўшишсин, — деди мусофир дераза олдидан нари жиларкан, бирмунча жиддий, совуққон оҳангда.\n— Аммо, мен сенга айтсам, ҳаётда сира омадим юришмади, бахтиёр бўлолмадим, тағин бошқача ўйлаб юрма илтимос. Балки менинг гапларим сендаги худкашлик, иззатталаблик ҳиссиётига зиддир; балки улар сени таҳқир этар, бироқ мен очиғини айтаман: хотинимни кўр-кўрона, телбалардек севар эдим. У эса, аввал хиёнат қилди, сўнг мен сени ташлаб кетгандагидан кўра ҳам баттар таҳқирлаб, ташлаб кетди. Ўғлимга қаттиқ меҳр қўйган эдим — вояга етгунича унга не-не умидлару не-не орзуларимни боғлаган эдим-а! У эса одам эмас, исрофгар, сурбет, имонсиз, виждонсиз, ярамас бир ҳайвон бўлиб чиқди… Сирасини айтганда, буларнинг ҳаммаси турмушдаги ўша даҳмазаю бемазагарчиликнинг бир кўриниши холос. Хўп, майли, омон бўл, азизам, Ўйлаб қарасам, сендан айрилиб, мен ҳам ҳаётдаги энг бебаҳо гавҳаримдан жудо бўлган эканман.\nАёл унга яқин келди, эгилиб қўлини ўпди. Николай Алексеевич ҳам унинг қўлларидан ўпди.\n— Буюр, отларни қўшаверишсин…— деди у. …Соябон арава хусусий мусофирхонадан олислаб бораркан, Николай Алексеевич хомуш ўйлар эди: «Ҳа, жудаям чиройли эди, гўзал эди, соҳира эди!» У хайрлашаётиб айтган сўнгги сўзларини эсга олди ва Надежданинг фақат қўлларидан ўпганини эслаб уялди, аммо шу заҳотиёқ уятчанлигидан хижолат чекди. «У менга умрининг энг гўзал даврини, олтин дақиқаларини бахш этгани рост эмасми, ахир?!»\nСўник қуёш эндигина уфққа бош қўйган эди. Извошчи ҳам алланарсаларни ўйлаган кўйи отларни йўрттириб борар, арава катта йўлдаги сон-саноқсиз, қоп-қора ғилдирак излари бўйлаб шалоплаганча тебрана-тебрана елар эди. Ниҳоят, извошчи қўпол, тўпори товушда сўз қотди:\n— Анави хотин, зоти олийлари, жўнашимиз биланоқ дераза олдига келиб орқамиздан термилиб қолди. Аввалдан танишлигингиз бўлса керак-да, зоти олийлари?\n— Ақли расо хотин у. Жуда бойиб-битиб кетаётганмиш — ҳамманинг оғзида шу гап. Қарзга пул ҳам бериб туради.\n— Ҳа-ҳа, ўзингдан ўпкала… Тезроқ ҳайда, мунча имилламасанг, поезддан кечикиб қолмайлик тағин…\n«Ҳа, ўзингдан ўпкала. Ажойиб дамлар эди-да ўшанда! Наинки ажойиб, чинакам афсунгар дамлар эди! «Атрофда наъматак гул очмиш алвон, хилват хиёбонлар шивирлар танҳо…» Ё раб, ё раб, кейин нима бўлган эди ўзи? Агар Надеждани ташлаб кетмаганимда нима бўларди? Қандай бемаънилик, қандай бемазагарчилиг-а! Ахир, мана шу Надежда хароб бир мусофирхона соҳибаси бўлмай, менинг хотиним бўлиши, Петербургдаги хонадонимга бека, болаларимга она бўлиши ҳам мумкин эди-ку?!»\n← Аввалги Аввалги Иван Бунин. Бернар (ҳикоя)\nКейинги → Кейинги: Иван Бунин. Совуқ куз (ҳикоя)


ОАВ: Эктор Купер бўшатилиб, ўрнига янги мураббий тайинланиши кутилмоқда\n12 Сен 2019 1368\nХабарингиз бор Ўзбекистон Миллий терма жамоаси ЖЧ – 2022 иккинчи саралаш баҳслари доирасида Фаластинга (0:2) имкониятни бой бериб қўйди.\nТерма жамоанинг бу натижаси ва ўйин услуби футбол мухлисларини ҳавотирга сола бошлади. Кўпчилик мухлислар асосий айибдор сифатида бош мураббийни кўришди. Натижада, Эктор Купер лавозимидан озод этилиши мумкин, деган гап-сўзлар ҳам пайдо бўлди.\nSports.uz сайтининг маълум қилишича, кўплаб мунозаралардан сўнг аргентиналик мутахассис лавозимидан бўшатилган. Унинг ўрнига “Бунёдкор” клуби устози Вадим Абрамов тайинланиши кутилмоқда. Бу борада Абрамов ЎФА раҳбарияти билан музокара ҳам ўтказган.\nЯқин кунларда Купер бош мураббийликдан кетиши ва унинг ўрнига Абрамов миллий жамоамизга тайинланиши мумкин, дейилади хабарда.


Ҳуд алайҳиссаломнинг ўз қавмини огоҳлантириши (5)\nBy Шайх Саидаҳмад Нуриддин on 07/13/2016 ПАЙҒАМБАРЛАР ҚИССАСИ ТАРИХ\nҲуд алайҳиссаломнинг ўз қавмини огоҳлантириши\nХулоса қилиб айтганда, Од қавми кофир, баджаҳл ва бутларга ибодат қилишда ҳаддидан ошган араб қабиласи эди. Аллоҳ таоло уларга ўзларини ичидан пайғамбар юборди. Бу пайғамбар уларни Аллоҳнинг динига, Унинг ёлғиз ўзига ибодат ва ихлос қилишга даъват қилди. Од қавми эса пайғамбарларини ёлғончига чиқардилар. Унга қарши иш тутиб, уни масхара қилдилар. Шунда Аллоҳ таоло уларнинг бошига қудратли ва енгилмас Зотнинг жазосини солиб, уларни ҳалок қилди.\nҲуд алайҳиссалом қавмини Аллоҳга тоат-ибодат қилишга буюриб, Ундан истиғфор сўрашга тарғиб қилиб, бунинг эвазига уларга дунё ва охират яхшиликларини ваъда қилиб, унга қарши чиққанларга эса дунё ва охират азоб-уқубати билан таҳдид қилар экан: “Унинг қавмидан кофир бўлган одамлар: “Биз сенинг нодон эканингни кўриб турибмиз ва албатта биз сени ёлғончилардан, деб гумон қилмоқдамиз”, дейишди” [Аъроф: 66]. Яъни, “сен бизни даъват қилаётган иш бизнинг мана бу бутларга ибодат қилиб турган ишимизнинг олдида аҳмоқона бир ишдир. Зеро, бу бутлардан ғалаба, ёрдам ва ризқ умид қилса бўлади. Устига-устак, биз сенинг “Аллоҳ мени пайғамбар қилиб юборди”, деган даъвойингда ёлғончи деб ўйлаймиз”.\nАллоҳ таоло шундай дейди: “У айтди: “Эй қавмим, мен нодон эмасман, балки мен барча оламлар Парвардигори тарафидан юборилган пайғамбарман” [Аъроф: 67]. Яъни, “иш сизлар ўйлаган ва эътиқод қилгандек эмас. “Мен сизларга Парвардигоримнинг рисолатини (буюрганларини) етказурман ва мен сизлар учун ишончли насиҳат қилгувчиман” [Аъроф: 68]; Бирон бир кишининг рисоласини етказиш уни етказувчи шахснинг ёлғон гапирмаслиги, рисола мазмунига бирон нарсани қўшмаслиги ёки камайтирмаслигини тақозо қилади. Шунингдек, унинг бу рисолани ҳеч бир чигалликсиз, ихтилофсиз, аксинча, тушунарли, фасоҳатли ва қисқа тарзда етказишини талаб қилади.\nҲуд алайҳиссалом Парвардигори томонидан келган бу рисолани юқорида зикр қилинган тарзда етказиши билан бирга, қавмининг манфаатини кўзлаган насиҳатгўй, шафқатли, уларнинг ҳидоят топишига бағоят муштоқ ва улардан қилган иши учун иш ҳақи ҳам, мукофот ҳам талаб қилмас, аксинча, у Аллоҳнинг динига даъват қилиш, Унинг бандаларига насиҳат қилишда мухлис, бажарган ишининг мукофотини ёлғиз уни пайғамбар қилиб юборган Зот – Аллоҳ таолодан умид қилар эди. Зеро, дунё ва охират яхшиликларининг барчаси Аллоҳнинг қўлида ва Унинг Ўзига оиддир. Шу боис, Ҳуд алайҳиссалом деди: “Эй қавмим, мен сизлардан бу (даъватим учун ажр-мукофот сўрамайман. Менинг ажр-мукофотим фақат мени яратган зот зиммасидадир. Ахир ақл юргизмайсизларми?!” [Ҳуд: 51]; Яъни, “ахир сизларда очиқ ойдин ҳақга даъват қилаётганимни тушунадиган ва оқ-қорани ажратадиган ақл йўқми?! Ахир сизларнинг хилқатингизда мавжуд бўлган фитрат – табиий туйғу бу диннинг ҳақ эканлигига гувоҳлик берадику?! Ҳолбуки, бу дин Аллоҳ таоло уни етказиш учун Нуҳни пайғамбар қилиб юборган ва унга қарши чиққан кишиларни ҳалок қилган ҳақ диндир. Мана мен сизларни бу динга даъват қилмоқдаман ва бунинг эвазига сизлардан ҳеч нарса сўрамайман. Балки ажр савобни зарар ва манфаат беришга молик бўлган ёлғиз Аллоҳнинг ҳузуридан умид қиламан”. Шу боис, Ёсин сурасида зикр қилинган мўмин киши шундай дейди: “Ўзлари ҳидоятда бўлган ва сизлардан бирон ажр-мукофот сўрамайдиган зотларга эргашинглар!” У айтди: “Нега мен ўзимни яратган Зотга ибодат қилмайин? Сизлар ҳам (дунёдан ўтгач) ёлғиз Унгагина қайтарилурсизлар” [Ёсин: 21 – 22].\nҲуд алайҳиссалом қавми жумладан унга шундай дейдилар: “Эй Ҳуд, сен бизга (ўзингнинг пайғамбар эканингни тасдиқлайдиган) бирон ҳужжат келтирмадинг. Бизлар сенинг қуруқ гапинг билан ўз худоларимизни тарк қилгувчи ҳам, шунингдек, сенга иймон келтиргувчи ҳам эмасмиз. Бизлар фақат: “Сени худоларимиздан бири ақлдан оздириб қўйган”, деймиз, холос”. Ҳуд айтди: “Албатта, мен Аллоҳни гувоҳ келтираман, яна ўзларингиз ҳам гувоҳ бўлингларки, мен сизларнинг Аллоҳни қўйиб, (Унга сохта худоларни) шерик қилишингиздан безорман” [Ҳуд: 53-54]. Ҳуд қавми унга айтдилар: “Сен бизга келтирган дин рост эканига гувоҳлик берадиган бирон бир одатдан ташқари мўъжиза олиб келмадинг. Биз сенинг далилсиз ва хужжатсиз қуруқ гапингни деб бутларимизга ибодат қилишни тарк қилувчи эмасмиз. Биз сени ақлдан озганинг сабабидан бу гапларни айтяпти, деб ўйлаймиз, холос. Бизнингча, айрим олиҳаларимиз сенга ғазаб қилгани туфайли шу куйга тушдинг, ақлдан озиб жинни бўлиб қолдинг”.\n“Бизлар фақат: “Сени худоларимиздан бири ақлдан оздирган”, деймиз, холос”. У (Ҳуд) айтди: “Албатта, мен Аллоҳни гувоҳ келтираман, яна ўзларингиз ҳам гувоҳ бўлингларки, мен сизларнинг Аллоҳни қўйиб, (Унга сохта худоларни) шерик қилишингиздан безорман. Ана энди барчангиз бир бўлиб, ҳеч кечиктирмай менга қарши билган ҳийлангизни қилаверинглар” [Ҳуд: 54-55]. Бу Ҳуд алайҳиссалом тарафидан очиқчасига қавмига қарши чиқиш, уларнинг олиҳаларини ботил эканини эълон қилиш, уларни камситиш ва бу олиҳаларнинг бирон фойда ёки зиён бермайдиган жонсиз нарсалар, уларнинг бу жонсиз нарсалардан асло фарқи йўқ эканини баён қилишдир. “Борди-ю, бу олиҳалар сизлар ўйлагандек ёрдам берса, фойда ёки зиён берса, мана мен улардан воз кечаман ва уларни лаънатлайман. Қани, менга қарши макр-ҳийла ишлатинглар, сўнгра барчангиз қўлингиздан келган барча имкониятларни ишга солган ҳолда менга сира муҳлат бермангиз. Бир соат ҳам, бир лаҳза ҳам кутиб ўтирмангиз. Зеро, мен сизларга парво қилмасман, сизлар тўғрингизда фикр ҳам юритмасман ва сизларга қарамайман ҳам”.\n“Мен фақат менинг ҳам, сизларнинг ҳам Парвардигоримиз бўлган Аллоҳга суяндим. Ўрмалаган нарса борки, барчаси У зотнинг қўл остидадир. Парвардигорим, шак-шубҳасиз, Тўғри йўлдадир” [Ҳуд: 56]. Яъни, “мен Аллоҳга таваккул қилувчи, У билан қўллаб-қувватланувчи ва Ундан паноҳ сўраган, Унга суянган киши хор бўлмайдиган Аллоҳнинг ғамхўрлигига ишонувчидирман. Шундай экан, Аллоҳдан ўзга бирон бир махлуқотга парво қилмасман. Ёлғиз Унинг Ўзигагина таваккул қилиб, ёлғиз Унинг Ўзигагина ибодат қилурман”.\nШунинг ўзи Ҳуд алайҳиссалом Аллоҳнинг бандаси ва Расули экани, қавми эса Аллоҳдан ўзгага ибодат қилиб адашган ва жаҳолатда эканига қатъий ҳужжатдир. Чунки Од қавми Ҳуд алайҳиссаломга бирон ёмонлик етказа олмадилар. Бу ўз навбатида Ҳуд алайҳиссаломнинг қавмига олиб келган рисолатида ростгўй экани ва қавми ибодат қилиб турган олиҳалар ва улар тутган йўлнинг ботил эканига далолат қилувчидир.\nБу далилнинг айнан ўзини ундан илгари Нуҳ алайҳиссалом ҳам далил қилган эди: “Эй қавмим, агар сизларга (орангизда узоқ йиллар яшаб) турганлигим ва Аллоҳ оятларини эслатишим оғирлик қилган бўлса, бас, мен Аллоҳнинг Ўзига суяндим — таваккул қилдим. Энди бутларингиз билан бирга билган ишларингизни қилаверинглар. Кейин қилаётган ишларингиз ўзларингизга махфий бўлиб қолмасин (яъни, бемалол, ошкор иш тутаверинглар, мен парво қилмайман). Сўнгра менга нисбатан (хоҳлаган) ҳукмингизни ижро этаверинглар ва менга муҳлат ҳам берманглар” [Юнус: 71].\nИброҳим Халил алайҳиссалом ҳам худди шундай деган эди: “Қавми у билан тортишган эди: “Мен билан Аллоҳ хусусида тортишасизми?! Ахир (Унинг Ўзи) мени ҳидоят қилди-ку?! Мен сизлар Аллоҳга шерик қилган бутларингиздан қўрқмайман. (Чунки у бутлар ҳеч қандай зиён етказа олмас), магар Парвардигорим хоҳлаган нарсагина (бўлур). Парвардигорим барча нарсани Ўз илми билан қамраб олгандир. Эслатма-ибрат олмайсизларми?!”, деди. Сизлар (Аллоҳ) бирон ҳужжат туширмаган бутларни Аллоҳга ширк қилишдан қўрқмайсиз-у, мен сизлар Аллоҳга шерик қилиб олган бутларингиздан қандай қўрқай?! Агар билсангиз (айтинг-чи), қайси гуруҳ (қўрқмай) хотиржам бўлишга ҳақлироқ?”. Иймон келтирган, ўз иймонларини зулм (ширк) билан аралаштирмаган зотлар — ана ўшалар хотиржам бўлгувчи ва ўшалар ҳидоят топгувчидирлар” [Анъом: 80-82].\n“Унинг қавмидан кофир бўлган, охиратдаги мулоқотни ёлғон деган ва Биз ҳаёти дунёда бой-бадавлат қилиб қўйган кимсалар дедилар: “Бу ҳам худди сизларга ўхшаган одам. У ҳам сизлар ейдиган нарсадан ейди, сизлар ичадиган нарсадан ичади. Қасамки, агар сизлар ўзингизга ўхшаган одамга итоат килиб (ўз бутларингиздан кечсангизлар), у ҳолда албатта зиён кўргувчидирсизлар. У сизларга ўлиб тупроқ ва суякларга айланганингиздан кейин албатта (қабрларингиздан) чиқарилгувчидирсизлар, деб ваъда бермоқдами?!” [Мўъминун: 33-35].\nУлар Аллоҳ таолонинг башариятдан пайғамбар юборишини ақлларига сиғдира олмадилар. Мана шу шубҳа қадимда ҳам, ҳозирда ҳам кўпчилик жоҳил кофирлар айтадиган шубҳадир. Аллоҳ таоло шундай дейди: “Бу одамлар учун ўзларидан бўлган бир кишига (яъни, Муҳаммад алайҳиссаломга кофир бўлган) кимсаларни (Аллоҳнинг азобидан) огоҳлантиринг…, деб ваҳий юборганимиз қизиқ туюлдими?!” [Юнус: 2]. Аллоҳ таоло шундай дейди: “Одамларга ҳидоят келган пайтида фақат: “Аллоҳ фаришталарни эмас, балки) одамзодни пайғамбар қилиб юборибдими?!”, деган сўзларигина уларни иймон келтиришларидан тўсди. Айтинг: “Агар ерда (одамлар эмас, балки) фаришталар маскан тутиб юрганларида эди, албатта Биз уларга осмондан фаришта пайғамбарни туширган бўлур эдик” [Исро: 94-95].\nШу сабаб Ҳуд алайҳиссалом уларга шундай деди: “Сизларни огоҳлантириш учун Парвардигорингиз томонидан келган эслатма ўзингиздан бўлган бир киши зиммасида келганидан ажабландингизми?” [Аъроф: 63]. Яъни, “бунинг ҳеч қандай ажабланарли жойи йўқ. Зеро, Аллоҳ таоло рисолатини кимга топширишни яхши билгувчидир”.\nАллоҳ таоло шундай дейди: “У сизларга ўлиб тупроқ ва суякларга айланганингиздан кейин албатта (қабрларингиздан) чиқарилгувчидирсизлар, деб ваъда бермоқдами? Сизларга ваъда қилинаётган нарса жуда-жуда узоқдир. Ҳаёт фақат (шу) дунёдаги ҳаётимиздир. (Айримларимиз) ўлсак (бошқаларимиз) ҳаётга келаверамиз. Биз ҳеч қайта тирилгувчи эмасмиз. У (яъни Ҳуд) фақат Аллоҳ шаънига ёлғон тўқиган кимсадир. Бизлар унга ҳеч иймон келтиргувчи эмасмиз. (Шунда Ҳуд) айтди: “Парвардигорим, (қавмим) мени ёлғончи қилганлари сабабли Ўзинг менга ёрдам қилгин (ва уларни ҳалок қилгин)” [Мўъминун: 35-39]. Кофир қавм қайта тирилишни йироқ санадилар, жасадларнинг тупроқ ва суякларга айлангандан кейин қайта жонланишини инкор қилдилар. “Жуда-жуда узоқдир”, яъни бу ваъда жуда-жуда узоқ, “Ҳаёт фақат (шу) дунёдаги ҳаётимиздир. (Айримларимиз) ўлсак (бошқаларимиз) ҳаётга келаверамиз. Биз ҳеч қайта тирилгувчи эмасмиз”, яъни “бир қавм вафот этади, бошқа бир кишилар эса ҳаётга келадилар”, – дедилар.\nБу даҳрийлар эътиқоди. Худосиз айрим жоҳил кимсалар айтадилар: “Бу ҳаёт бор-йўғи шундай: бачадонлар чиқариб ташлайверади, ер эса ютаверади”.\nДаврийлар тоифаси бўлса, бу дунёга ҳар ўттиз олти минг йилда бир қайтиб келишларини эътиқод қиладиган тоифадирлар.\nБуларнинг барчаси ёлғон, куфр, жаҳолат, залолат ва ботил сўзлар ҳамда ақлини ишга солмайдиган, ҳидоятни қабул қилмайдиган Одам болаларидан бўлмиш кофир ва фожир кимсаларнинг ақлини ўзига мойил қиладиган далил ва ҳужжатсиз бемаъни хаёлдир. Аллоҳ таоло шундай дейди: “Ундай сўзларга охиратга ишонмайдиган кимсаларнинг диллари мойил бўлиши учун ва ўша сўзларга рози бўлишиб, ўзлари қилмоқчи бўлган гуноҳларини қилишлари учун (у шайтонлар васваса қиладилар)” [Анъом: 113]. Ҳуд алайҳиссалом қавмига панд-насиҳат қилиб жумладан шундай деди: “Сизлар ҳар бир тепаликка ўйин-кулги учун бир белги — баланд бино қуриб ва гўё мангу яшаб қоладигандек қаср-саройлар солаверасизларми?!” [Шуаро: 128-129]. Ҳуд алайҳиссалом уларга деди: “Ахир ҳар қандай баланд жойларга қасрлар ва шунга ўхшаш улкан ва ҳашаматли бинолар қураверасизларми?! Сизлар бу биноларни қуриш билан беҳуда вақтингизни ўтказмоқдасизлар. Чунки сизларнинг бу биноларга эҳтиёжингиз йўқ”. Сабаби, улар чодирларда истиқомат қилар эдилар. Аллоҳ таоло шундай дейди: “(Эй Муҳаммад), Парвардигорингиз (бошқа) юртларда ўхшаши яратилмаган, баланд устунли чодирлар эгаси бўлган Эрам шаҳридаги Од қабиласини қандай ҳалокатга дучор қилганини кўрмадингизми?” [Фажр: 6-8]. Эрам шаҳрини барпо қилган Од қавми устунлари баланд чодирларда истиқомат қилган биринчи Од қабиласидир.\nКимда ким Эрам тилла ва кумушдан ясалган, турли ўлкаларда кўчиб юрадиган шаҳар деб ўйласа асоссиз, хато ва далилсиз гапни айтган бўлади.\n“Қаср-саройлар солаверасизларми?!” [Шуаро: 129]; Айтишларича, улар қурган бу иншоотлар қасрлардан иборат бўлган. Бошқа бир фикрда улар каптарлар ин қурадиган баланд миноралардан иборат дейилса, учинчи бир фикрда айтилишича, улар сув ҳавзаларидан иборат бўлган. “Ва гўё мангу яшаб қоладигандек” [Шуаро: 129]; Яъни, сизлар бу дунёда узоқ вақтлар умр кечиришни умид қилганингиз учун мазкур иншоотларни солмоқдасиз. “Қачон (бирон кишини жазолаш учун) ушласангизлар, бераҳмларча ушлайсизлар?! Бас, Аллоҳдан қўрқинглар ва менга итоат этинглар! Сизларни ўзларингиз биладиган неъматлар билан қўллаган – сийлаган зотдан (Аллоҳдан) қўрқингиз! У сизларни чорва ҳайвонлари ва ўғиллар билан, боғлар ва булоқлар билан қўллади-ку!” [Шуаро: 130-134].\nОд қавми Ҳуд алайҳиссаломга жумладан шундай дедилар: “Сен бизга ёлғиз Аллоҳга ибодат қилишимиз ва ота-боболаримиз сиғиниб ўтган бутларни тарк қилишимиз учун келдингми? У ҳолда, агар ростгўй кишилардан бўлсанг, бизга ваъда қилаётган нарсангни (яъни Аллоҳнинг азобини) келтиргин-чи?” [Аъроф: 70]; Яъни: “Нима, сен бизнинг ёлғиз Аллоҳга ибодат қилиб, оталаримиз ва аждодларимизга ва уларнинг тутган йўлига хилоф иш тутишимиз учун бизга пайғамбар бўлиб келдингми?! Агар сен бизга келтирган нарсангда содиқ бўлсанг, қани, бизга ваъда қилган азоб ва ибрат жазосини келтир. Зеро, биз сенга иймон келтирмаймиз, сенга эргашмаймиз ва сени тасдиқламаймиз”.\nУлар яна шундай дедилар: “Сенинг ваъз-насиҳат қилишинг ёки қилгувчилардан бўлмаслигинг бизлар учун баробардир (яъни бизларга панд-насиҳат қилиб овора бўлма). Албатта бу “холқул аввалийн” (ёки “хулуқул аввалийн”)дир. Бизлар азоблангувчи эмасмиз” [Шуаро: 136-138]; Агар оятдаги бу бирикма “холқул аввалийн” деб ўқилса, у ҳолда бу бирикма “олдингилар тўқиган нарса”, яъни, “бу сен келтирган нарса сен олдингиларнинг китобларидан олган ва ўзинг тўқиган нарсадир”, деган маъносини англатади. Саҳоба ва тобеинлардан бир қанчалари мана шундай тафсир қилганлар. Агар бу бирикмани “хулуқул аввалийн” деб ўқилса, у ҳолда бу бирикма “олдингиларнинг дини”, яъни, “биз амал қилиб турган бу дин биздан олдинги ота-боболаримизнинг динидир. Биз асло бу динни тарк қилиб, бошқа динни қабул қилмасмиз. Аксинча, биз бу динни маҳкам тутиб қолажакмиз”, деган маънони англатади. Ушбу биринчи ва иккинчи қироатнинг ҳар бириси Од қавмининг “Бизлар азоблангувчи эмасмиз”, деган сўзларига муносибдир.\nҲуд алайҳиссалом қавмига деди: “Энди устингизга Парвардигорингиз томонидан азоб ва ғазаб тушиши аниқ бўлди. Мен билан ўзингиз ва ота-боболарингиз қўйиб олган бутларингизнинг номлари ҳақида баҳслашмоқчимисизлар? Ахир Аллоҳ (уларга ибодат қилиш ҳақида) бирон ҳужжат туширмаган-ку?! У ҳолда (Аллоҳнинг азобига) кўз тутаверинглар, мен ҳам сизлар билан бирга кутувчиларданман” [Аъроф:71]; Яъни, дарҳақиқат, ушбу сўзларингиз сабаб Аллоҳ таоло тарафидан азоб ва ғазабга ҳақли бўлдингизлар. Ёлғиз ва шериги бўлмаган Аллоҳнинг ибодатига ўзингиз йўниб ясаб олган, сиз ва ота-боболарингиз келишган ҳолда олиҳалар деб номлаб олган бутларга ибодат қилиш билан қарши чиқмоқчимисизлар?! “Ахир Аллоҳ (уларга ибодат қилиш ҳақида) бирон ҳужжат туширмаган-ку?!”; Яъни, “Аллоҳ сизнинг бу санамларга ибодат қилишингиз тўғрисида бирон ҳужжат ҳам, далил ҳам туширмаган-ку?! Модомики ҳақни қабул қилишдан бош тортдингиз, ботил ибодатингизда давом этдингиз ва бутларга ибодат қилишдан қайтарилсангизда, қайтарилмасангизда сизларга баробар экан, у ҳолда, энди сизларнинг бошингизга тушажак Аллоҳнинг азоби, Унинг қайтарилмас куч-қудрати ва тўсиб бўлмас ибратли жазосини кутингиз”.\n“(Шунда Ҳуд) айтди: “Парвардигорим, мени ёлғончи қилганлари сабабли Ўзинг менга ёрдам қилгин (ва уларни ҳалок қилгин)”. (Аллоҳ) деди: “Озгинадан кейин улар албатта надомат қилгувчиларга айланиб қолурлар” [Мўъминун: 39-40].\nАллоҳ таоло шундай дейди: “Улар: “Сен бизларни худоларимиздан буриш (юз ўгиртириш) учун келдингми?! У ҳолда агар ростгўй кишилардан бўлсанг, бизларга ваъда қилаётган нарсангни (яъни Аллоҳнинг азобини) келтиргин-чи?”, дедилар. У айтди: “(Азоб келар вақтнинг) билими ёлғиз Аллоҳ ҳузуридадир. Мен сизларга ўзим элчи қилиб юборилган динни етказурман. Лекин мен сизларни нодон қавм эканингизни кўрмоқдаман”. Бас, қачонки, улар ўша (азоб)ни ўз водийларига қараб келаётган бир қора булут ҳолида кўришгач: “Бу бизларга ёмғир келтиргувчи булутдир”, дедилар. “Йўқ, у ўзларингиз қистаган нарса — бир бўронки, унда аламли азоб бордир. У Парвардигорининг амри билан барча нарсани вайрон (ҳалок) қилур. Бас, (у бўрон келиб, Од қабиласидаги кофирларнинг ўзларини ҳам, мол-ҳолларини ҳам ҳалок қилди. Барчалари қирилиб битиб), тонг отганида фақат уларнинг уй-жойларигина кўзга ташланар эди. Биз жиноятчи – осий қавмни мана шундай жазолаймиз” [Аҳқоф: 22-25].\nДарҳақиқат, юқорида айтиб ўтганимиздек, Аллоҳ таоло Од қавмининг ҳалокатини умумий ва батафсил равишда бир неча оятларда зикр қилди. Аллоҳ таоло шундай дейди: “Бас, унга (Ҳудга) ва у билан бирга бўлган (мўмин зотларга) Ўз раҳмат-марҳаматимиз билан нажот бердик ва Бизнинг оятларимизни ёлғон деган кимсаларнинг думларини қирқдик (ҳалок қилдик). Улар мўмин эмас эдилар” [Аъроф: 72].\n“Қачонки Бизнинг фармонимиз (яъни, азобимиз) келганида Ҳуд ва у билан бирга иймон келтирган кишиларни Ўз раҳмат-марҳаматимиз билан қутқардик ва уларга қаттиқ азобдан нажот бердик. Парвардигорларининг оятларини инкор қилган, Унинг пайғамбарларига исён килган ва ҳар қандай қайсар, золимлар амру-фармонларига бўйинсунган ана ўшалардир. Уларга бу дунёда ҳам, қиёмат кунида ҳам лаънат айтилур. Огоҳ бўлингизким, албатта Од қабиласи Парвардигорларига кофир бўлган эдилар. Огоҳ бўлингизким, Ҳуднинг қавми бўлган Од ҳалокатга учради” [Ҳуд: 58-60].\n“Бас, ҳақли равишда уларни (даҳшатли) қичқириқ тутиб, Биз уларни хас-хашакка айлантирдик. У золим қавмга ҳалокат бўлгай” [Мўъминун: 41]\n“Яна моҳирлик билан тоғлардан уйлар ҳам йўнмоқдасизлар (ясамоқдасизлар)?! Бас, Аллоҳдан қўрқинглар ва менга итоат этинглар!” [Шуаро: 139-140].\n Ибн Касийр Маккий, Абу Амр Басрий, Яъқуб Басрий, Кисоий Куфий ва Абу Жаъфар Маданийлар “Холқул аввалийн” деб ўқисалар, қолганлар “Хулуқул аввалийн” деб ўқиганлар.\nҚаранг: Ал-Нашр фил-қироатил ашр” асари (2/ 335-336-б).\nAvvalgi maqolaПешиндан олдинги суннат намози ҳақида\nKeyingi maqola Зам сура ҳақида


Бу сафар бошқача ўтди. Олий суддаги...\n02.08.2019 19:22 0 2641\nБугун Ўзбекистон Республикаси Олий судида «Одил судловни амалга оширишда судлар фаолиятининг 2019 биринчи ярим йиллик якунлари» мавзуида матбуот анжумани бўлиб ўтди.\nБундай тадбирлар қандай бошланиши журналистларга ёд бўлиб кетган: таклиф этилганлар рўйхатдан ўтгач, жой-жойини топиб ўтириб, тақдим этилган пресс-релизга кўз югуртиришни бошлайди. Мавзу юзасидан тассаввур ҳосил қилгунча белгиланган вақт келади. Шунданам сал фурсат ўтиб, раҳбарият виқор билан кириб келади-да, ясама табассум ва расмийроқ саломдан сўнг тайёр матнни кимдир тутилиб-тутилиб, кимдир шариллатиб ўқишга тушади...\nАксарият матбуот анжуманининг бошланиши шу.\nБу сафар бошқачароқ бўлди. Аввало, Олий суд биносига осонгина кирилди: остонадаги ички ишлар ходими, гувоҳномамизни кўздан кечиргач, очиқ чеҳра билан билан ичкарига таклиф этди. Ичкарида, ОАВ ходимларини рўйхатга олаётган қақажон қизга уч қадам етмай... Олий суд раиси ўринбосари Холмўмин Ёдгоров ОАВ ходимларини шахсан кутиб олди. Ёнида шу маҳкама матбуот хизмати ходими Зокиржон Қўзибоев. У кириб келаётганларни раҳбарига паст овозда таништириб турибди: ...веб-сайтидан сайт Фалончиев, ...телеканалдан Пистончихон, бу киши «Xabar.uz»дан... да, да... танийсиз... танийсиз...\nТадбир бошланишига саноқли дақиқалар қолганда Холмўмин Ёдгоровдан яна бир «юриш» бўлди: журналистларни анжуман залининг кўринарли жойидаги столга чиройли терилган китоблар билан таништиришга тушди: «Бу «Ворислик ҳуқуқи», қўлланма. Нақ 18,5 босма табоқ. Бугун меросга оид низолар ҳаддан зиёд кўп... Мазкур қўлланмада хусусий мулк авлоддан-авлодга ўтишининг қонуний тартиблари белгиланган. Мана буниси «Кўчмас мулк ва мулкий ҳуқуқ». Буям катта қўлланма. Қаранг, 17 босма табоқ. Бу китобда мулкка оид ҳуқуқ, унинг ҳимоясига доир қонунлар, шарҳлар берилган. Мулкка оид низолар суд тартибида кўрилиши хусусидаям етарлича маълумот оласиз. Мана буниси «Мерос ҳуқуқи». Буям қўлланма... Ҳаммаси бир неча минг нусхада чиқарилган. Олий суд томонидан. Сотиш мумкинмас, бепул тарқатилади... Китоблар биздан сизларга ҳадя. Қани, шу қўлланмалар ҳақида ўз нашрингларда боблар чоп этсанглар-а... Ҳуқуқий тарғиботга катта ҳисса қўшган бўлардинглар. Бундан ташқари, иккита қисқа метражли кино ҳам ишлаганмиз. Бу ҳақда гаплашамиз ҳали...».\n...Ниҳоят, матбуот анжумани бошланди.\nАввалига Олий суд матбуот хизмати раҳбари Олимжон Ўсаров ОАВ ходимларига ташрифи учун миннатдорлик билдириб, кун тартиби хусусида маълумот берди. Сўнг ташаббус яна Олий суд раиси ўринбосарига ўтди. Мезбон, тегишли пресс-релиз тарқатилгани ва кўп вақтни олмаслик, энг муҳими — саволларга кўпроқ фурсат ажратиш эътиборидан ахборотни мухтасар қилди.\nРақамлар: «...ўтган олти ойда жиноят ишлари бўйича судлар томонидан 18 минг 745 нафар шахсга нисбатан 14 минг 269 та иш кўриб чиқилди. Судланган шахслар сони 14 минг 733 нафарни ташкил этиб, шундан 3 минг 798 нафарига озодликдан маҳрум қилиш ва 10 минг 191 нафарига бошқа турдаги жазолар тайинланди. 744 нафар шахс шартли ҳукм қилинган бўлса, 333 нафар шахсга нисбатан оқлов ҳукми чиқарилди.\nЁшлар иттифоқи, Хотин-қизлар қўмитаси, маҳалла фуқаролар йиғини кафиллигига асосан жами 1 061 нафар (шулардан 131 нафари аёллар) шахсга нисбатан озодликдан маҳрум этиш билан боғлиқ бўлмаган жазолар белгиланди. Ярашув институтининг самарали қўлланиши натижасида 3 228 нафар шахс жиноий жавобгарликдан озод этилди — булар энди судланган ҳисобланмайди».\nЯна рақамлар: «...фуқаролик ишлари бўйича судлар судьяларининг аҳоли ҳузурига бориб, сайёр суд мажлислари ўтказиши одатий ҳолга айланаёзди десак, ишонаверинг. Олти ойда 35 мингдан (!) зиёд фуқаролик низолари сайёр суд мажлисларида кўриб чиқилди-да. Фуқаролик судларида ўтган ярим йилда 91 минг 744 та низо кўрилиб, 42 миллиард сўмдан зиёд мажбурий тўловларни ундириш ҳақида 39 мингга яқин суд буйруқлари чиқарилди. Саксон мингга яқин ҳал қилув қарорлари қабул қилинди. Қисқаси, судга даъво киритган ҳар тўрт фуқаронинг уч нафари муроди ҳосил бўлаётганидан хурсанд. Бу гап осмондан олиб айтилаётгани йўқ, рақамлар тасдиқламоқда...»\n«...иқтисодий судлар томонидан 95 минг 418 та иш кўрилиб, ҳал этилди. Уларнинг 61 мингтасидан кўпроғи жойларда кўрилди (яъни, сайёр судларда). Кичик бизнес ва хусусий тадбиркорлик субъектларини ҳуқуқий ҳимоя қилишга оид 15 минг 642 та иқтисодий иш кўрилиб, улар фойдасига 623,8 миллиард сўм миқдорида маблағ ундириб берилди».\n«...Маъмурий судларда иш кўп. Бу тушунарли, чунки, мазкур ҳуқуқий институтда ҳам маъмурий, ҳам фуқаролик-ҳуқуқий муносабатларга оид ишлар кўрилади. Ўтган олти ойда маъмурий судлар томонидан 5 минг 761 нафар фуқаронинг ҳуқуқлари тикланди. Маъмурий жавобгарлик тўғрисидаги кодексда кўзда тутилган ҳуқуқбузарликлар бўйича 213 минг 503 нафар шахсга нисбатан 179 мингдан зиёд ишлар кўриб чиқилди. Таҳлилларга кўра, маъмурий судлар томонидан кўрилган ишларнинг аксариятини автомобиль транспортида йўловчилар ташиш фаолияти билан лицензиясиз шуғулланишга боғлиқ ишлар ташкил қилади...»\nҚуйи босқич судларида чиқарилган суд ҳужжатларининг ҳаммаси қонуний ва асосли дейиш қийин, албатта. Бу табиий жараён. Судларнинг бир неча поғонага бўлиб қўйилгани бежизга эмас. Мақсад суд қарорида норозиларнинг шикоятларини кўриб, пировардида қонунийликни таъминлашдир. Ҳукм қатъий эмас, шикоятга ўрин бор, деб шунга айтилади-да.\nЎзбекистон Республикаси Олий судининг тегишли судлов ҳайъатларида ўтган даврда кўплаб ишлар назорат тартибида кўриб чиқилди. Хусусан, жиноят ишлари бўйича судлов ҳайъатида 696 та иш кўрилиб, 552 таси бўйича чиқарилган суд қарори бекор қилинди. Улардан 313 таси янгитдан кўриш учун апелляция босқичига юборилган бўлса, тўққизтаси юзасидан янги қарор қабул қилиниб, иш юритиш тугатилган. Ўн битта жиноят иши бўйича янги қарор қабул қилиниб, шунча нафар шахс оқланди.\nОлий суднинг маъмурий, фуқаролик ва иқтисодий ишлари бўйича судлов ҳайъатларида жами 1 200 дан зиёд ишлар назорат тартибида кўрилган бўлса, уларнинг умумий ҳисобда учдан икки қисми бўйича суд қарорлари бекор қилинган ёки ўзгартирилган. Қолганлари ўз кучида қолдирилди.\n...Тадбир фақат рақамларга таянилиб, «мана, биз қилаётган ишлар, кўриб қўйинглар» мазмунидаги гап-сўзлардан иборат бўлмади. Қанчалар оғриқли бўлмасин, айрим судьяларнинг холислиги ва ҳалоллиги борасида муаммолар йўқ эмаслиги очиқ-ошкор тан олинди. Ўтган вақт давомида 11 нафар судьянинг ваколати муддатидан аввал тугатилган бўлса, шуларнинг фақат 4 нафаригина ўз хоҳишига кўра истеъфога чиққан. Қолганлари фаолиятида жиддий хатоларга йўл қўйиб, ҳатто пора билан боғлиқ жиноят содир этгани учун жавобгарликка тортилгани таассуф билан таъкид этилди.\nИнтизомий жавобгарликка тортилганлари бу ҳисобга кирмайди.\nОлий суд веб-сайти (sud.uz) янгилагани чинакам янгилик бўлди. Янгиланган сайтда ахборот олиш янада кенгайган. Шунингдек, унда суд қарорлари билан ташишдан ташқари, суд мажлисларини онлайн кузатиш, қайси судда қайси куни қандай процесс бўлишидан бир ой аввал хабардор бўлиш-у виртуал тарзда судга даъво ариза топшириш каби имкониятлар тақдим этилган. Бошқа веб-сайтлардан яна бир фарқики, sud.uz да берилган материалларга бемалол муносабат (коммент) қолдириш мумкин.\nМатбуот анжумани бир соат нари-берисида тугаши чамаланган экан. Йўқ, нақ икки ярим соатга чўзилди. Шунинг ўзи тадбир жонли мулоқот, савол-жавобларга бой ўтганини англатади. Булар энди кейинги мақолалар мавзуси. Айни пайтда вазифамиз ровийлик эди, ҳаддимизни билдик, чамаси...\nсуд Олий суд матбуот анжумани